Miuru ji duto duong’, kendo heruru oweteu kuom Ruoth. Luoruru Nyasaye, to ruodh piny bende miuru duong’.\n Ng’ato ka ng’ato nyaka winj wach joma nigi teko mar loch, nimar teko duto wuok mana kuom Nyasaye, kendo joma nigi tekogo, Nyasaye ema oketo. Omiyo ng’ama tamore winjo wach joma nie loch to tamore winjo mana gima Nyasaye ema oketo. Ng’ato ang’ata matimo kamano nokel kum kuome owuon, nikech joma nie loch ok nyal bwogo joma timo maber, to mak mana joma timo marach ema gibwogo. Donge idwaro ni mondo joma nigi loch kik bwogi? Kara tim atima gik mabeyo, eka joma nigi loch nopaki, nikech gin jotich Nyasaye matiyo mondo okonyi. To ka itimo marach to gin jotich Nyasaye matoyo mirimb Nyasaye kuom joketho. Mano emomiyo nyaka iluor joma nigi loch, ok nikech mirimb Nyasaye kende, to nikech kata e chunyi iwuon ing’eyo ni mano en gima kare. Mano bende ema omiyo onego ugol osuru, nikech ka joma nigi loch tiyo tichgi to gitiyo ni Nyasaye. Miuru ng’ato ka ng’ato gima onego umiye, bed ni en osuru, kata luor, kata duong.’\n Un nyithindo, winjuru wach jonywolu, nikech timo kamano en gima kare kuom Ruoth. Chik mokwongo man gi singruok kuom Chik Apar e ma: “Luor wuoru gi meru, eka mondo ine maber, kendo idag aming’a e piny.”\nChik mokwongo man gi singruok kuom Chik Apar e ma: “Luor wuoru gi meru,\n To bende Wuoro ok ng’ad ni ji bura, to oseketo teko mar ng’ado bura e lwet Wuowi, mondo ji duto omi Wuowi duong’ mana kaka gimiyo Wuoro. Ng’at ma ok mi Wuowi duong’, to ok mi Wuoro mane ooro Wuowi duong’.\nNyasaye Wuoro nomiye duong’ gi pak kane dwol obirone moa kuom duong’ mar polo, kawacho niya, “Ma e Wuoda mahero! Chunya mor kode!”\n Ne giwer matek niya, “Nyarombo mane onegi owinjore yud teko gi mwandu gi rieko gi loch kod luor gi duong’ kod pak!” Bende ne awinjo ka gik manie polo gi manie piny kendo manie bwo piny kod manie pi, tiende ni gik moko duto mochue, kawacho niya, “Pak gi luor gi duong’ kod loch obed ni Jal mobet e kom duong’, kendo obed ni Nyarombo nyaka chieng’!”\n Chik mokwongo man gi singruok kuom Chik Apar e ma: “Luor wuoru gi meru, eka mondo ine maber, kendo idag aming’a e piny.”\n To e kinde ka kinde ma gik mangimago goyoe erokamano ni Jal mantie nyaka chieng’ mobet e kom duong’, kendo miye duong’ gi pak, to jodongo piero ariyo gang’wen-go podho e nyim Jal mobet e kom duong’no, kendo gilamo Jal mantie nyaka chieng’. Gibolo osimbegi e nyim komno, ka giwacho niya, “A Ruodhwa kendo Nyasachwa! Owinjore miyi duong’ gi pak kod teko, nikech in ema nichueyo gik moko duto. Adier, in ema ne imiyo ochuegi, kendo gisiko gintie.”\n Jo-Farisai moko gi jopuonj Chik mane oa Jerusalem, nochokore kanyakla molworo Yesu. Ne gineno ka jopuonjre Yesu moko chiemo gi lwedo ma ok ler, tiende ni ne ok gilogo e yo ma chik jo-Farisai dwaro, nimar jo-Farisai kaachiel gi jo-Yahudi mamoko duto luwo tim kweregi. Ok ginyal chiemo ka ok gilogo e yo ma chikgi dwaro. Kamano bende ok gicham gimoro mogol e chiro ka pok gilwoko, kendo giluwo chike mamoko mathoth mag kweregi, kaka lwoko aguetini gi agulini kod tewni mag mula. Kuom mano, jo-Farisai kod jopuonj chik nopenjo Yesu niya, “Ere gima omiyo jopuonjreni ok luw tim kwerewa, to gichiemo mana gi lwedo ma ok ler?” Yesu nodwokogi ni, “Un joma wuondore ni ohero Nyasaye! Isaya ne ni kare kane okoro wach kuomu, kaka ondiki ni, ‘Jogi paka mana gi dhogi, to chunygi bor koda. Gilama kayiem nono, nimar gipuonjo chike mag dhano, mana ka gima gin chike Nyasaye!’ ” Eka Yesu nomedo wachonigi niya, “Uweyo chik Nyasaye, to umako mana chike dhano. Mano kaka uketho chik Nyasaye mondo urit chikeu uwegi! Musa nochiko ni, ‘Luor wuoru gi meru’, kendo ni, ‘Ng’at moyanyo wuon kata min nyaka negi’ Un to upuonjo ni ka ng’ato owacho ni wuon kata min ni, ‘Gik moko duto ma dakonyigo owal ni tich Nyasaye,’ to chakre kanyo ok oyiene timo gimoro ni wuon kata min ni. Kamano, kupuonjo ji mondo omak tim kwereu to umiyo chik Nyasaye bedo kayiem nono. To bende utimo gik moko mang’eny machal kamano.”\n Bang’e jo-Farisai moko kod jopuonj Chik moko nobiro ir Yesu, koa Jerusalem, mi openje ni, “Ere gima omiyo jopuonjreni oketho tim kwerewa? Ok gilogi e yo ma Chikwa dwaro ka gidwaro chiemo!” Yesu nodwokogi ni, “Un to, ere gima omiyo uketho chik Nyasaye mana ni mondo urit chikeu uwegi? Nyasaye nowacho ni, ‘Luor meru gi wuoru’, kendo ni, ‘Ng’at moyanyo wuon kata min nyaka negi’. Un to upuonjo ni, ‘Gik moko duto ma dakonyigo, asewalo ni tich Nyasaye’, to koro ok onego okony wuon gi gimoro. Mano e kaka umiyo chike Nyasaye bedo kayiem nono, kuluwo chikeu uwegi. Un joma wuondore ni ohero Nyasayegi! Isaya ne ni kare kane okoro wach kuomu ni, ‘Jogi paka mana gi dhogi, to chunygi bor koda. Gilama kayiem nono, nimar gipuonjo chike mag dhano, mana ka gima gin chike Nyasaye!’ ”\n Yesu noneno ka welo yiero kombe moyiedhi, omiyo nowachonigi niya, “Ka oluongi e nyasi moro mar kisera, to kik ibed e kom moyiedhi, nikech dipo ka ng’at moluongi oluongo koda ng’at moloyi gi duong’ bende.\nBende onge ng’ama nyalo yierore kende owuon mondo okaw tich maduong’ mar bedo jadolo maduong’, to Nyasaye kende ema yiero ng’ato, mi ket jadolo, mana kaka noketo Harun.\nluor wuoru gi meru, kendo her wadu kaka iherori iwuon.”\n To Yesu nodwokogi niya, “Sa koro osechopo ma Wuod Dhano yudoe duong’ne maler. Adier, adier, awachonu ni ka koth cham ok olwar e lowo, mi otho, to osiko mana kodhi achiel kende. To ka otho, to onyago kodhi mang’eny. Ng’ama ohero ngimane, ngimane nolalne, to ng’ama ochayo ngimane, kendo nobed gi ngima ma nyaka chieng’. Ka ng’ato tiyona, to nyaka oluwa, kendo kama antie ema jatichna bende nobedie. Ka ng’ato tiyona, to Wuora nomiye duong’.


ramogi fm Archives - Page 2 of 185 - RMS Radio ramogi fm Archives - Page 2 of 185 - RMS Radio\nJago moro manie kweth ma osebedo ka koto johala e boma ma Awendo omaki\nRamogi Fm | Last Upated: May 9, 2021 at 7:40 pm\nJago moro maja igni 30 ma en achiel kuom kweth ma osebedo ka koto johala esub county ma Awendo ne omaki odhiambo maka wuono.\nJakom mar community policing esub countyno ma Awendo Migosi Joseph Opole owacho ni jagono ma oyangi kaka Kevin, ne owuondore ni en supplier matiyo kod kambi moro mar chiemo kendo ne otemo koto ja ohala moro ebomano, emane omake.\nOpole omedo ni jaohala mane itemo kotino ne ochich emane ogo othothoriyo kendo ne omak jagono ma okete lwete obila.\nJagono ne oyie ni en achiel kuom kweth ma osebedo ka koto johala ebomano ma Awendo.\nOpole owacho ni gitiyo machiegni gi obila mar temo mako joma moko manie kwethno.\nJii 410 osemak kod apisas mag obila e county ma Homabay kotenore gi rem mar luwo chike moket ne gayo landruok mar mihusi mar Corona\nRamogi Fm | Last Upated: May 3, 2021 at 8:54 pm\nKaluore kod kamati maotenore gi weche mag kedo gi midhusi no e county no jii 264 ne omak kaluore ni ok girwako abuog rombe ka 146 ne ok orito chik mar seche mag wuoth mano curfew ka giduto ne ochwal gi e nyim doho\nCounty kamishna e county no migosi Moses Lilan wacho ni apisas mag obila bende ne omako nyamburko 16 kod pikipiki 27 ma weg gi ne o k orito chike mag okum mag wuoth\nNe oyango ni gibiro dhi nyime gi mako kendo chwalo e nyim doho jogo duto maok luu chike go\nJii 137 oyud kod midhusi mar corona e buo seche 24 mokadho kuom jii 1,641. manopim\nRamogi Fm | Last Upated: at 8:51 pm\nJii 137 oyud kod midhusi mar corona e buo seche 24 mokadho kuom jii 1,641. manopim mano ma en kwan atamalo 8.3 mar jogo mopim\nma koro kelo kwan jogo moseyud gi midhusi ni nyaka 160,559\nkaluore kod migao mar thieth jii mamoko 216, ne ochango mano makelo kwan jogo maosechango nyaka 109,077\nkata kamano jii 18 ne owito ngimagi mano makelo kwan jogo mosewito ngimagi nyaka 2,781\nDichuo moro imanyo bang’ rodho nyathi jirande\nRamogi Fm | Last Upated: at 8:06 am\nObila ma Migori luwo ndach jago moro ma itudo gi ketho mar goyo kendo hinyo nyathi jirande ma jahigni 5 e kar dak ma rejareja mani e sub county ma Suna West.\nWuon nyathino ma nyinge stephen otieno olero ni jagono ma hike ni e kar higni 30, nyo ogoyo wuodeno wira ni nyo wuodeo kanyakla kod osiepene mamoko nyo jotugo machiegni kod ode ni kendo kidi moro nyo nyithindogo obayo e ode.\nDiana Rose ma en jaked ne ratiro mar oganda, olero ni nyo gitero nyathino osiptal ma kaeto ochwal lipot ne obila ma sani koro pedho jagono manyo oringo.\nObala ma Homabay omako clinical officer moro mawachore ni ne obambo miyo moro ekar thieth ma St. Pauls Mission Hosptal\nRamogi Fm | Last Upated: April 28, 2021 at 8:54 pm\nObila ecounty ma Homabay omako clinical officer moro maja igni 32 mawachore ni ne obambo miyo moro maja igni 33 mane odhidwaro thieth ekar thieth ma ST. Pauls Mission Hospital mantie boma ma Homabay.\nAchijno matiyo ekar thieth no oyangi kaka Laban Otieno Obor, ne omaki kod obila bang miyono goyo riport etesend obila ma Homabay.\nWachore ni achijno ne ochuoyo miyono gi yath moro nyadiriyo, yadhno mabende pod ok oyangi, ban’ge otere eroom moro mar kar thieth no ,kar saa achiel odhiambo ma obambe.\nMiyono maja nyithindo 4 wachore ni ne odhidwaro thieth ekar thieth no kane owinjo ka kore rame, ema apisano onyise ni mondo opiele ekar kende mondo eka timne nonro.\nComanda mar obila ecounty ma homabay Esther Seroney oyango ni jagono nomaki kawuono kama otiyeno , kabende owacho ni miyono pache ne oduogo mana kar saa aboro otieno mar tarik 27 dweni emane oyudo mana ka achijno onindo ebadhe kanyo e otanda achiel.\nSeroney bende owacho ni liport mar laktar nyiso ni miyono ne obambi nyadinuoya kendo achij no koro ibiro tere doho kod keth mar bembo.\nJatich machon ekambi mar Rural Electrification Authority otere doho kod keth mar tiyo kod obok mabandia eyudo tich\nRamogi Fm | Last Upated: April 27, 2021 at 8:33 pm\nLilian Akoth Ochieng ma en jatich machon e kambi mar piny owacho kawuone ne otere doho marango weche mag mibadhi eboma ma Kisumo kendo ne odonjne kod keth 8 , bang kane omake ni notiyo kod obok mag somo mag miriambo.\nAkoth ma en jatich machon mar Rural Electification Authority wachore ni ne oloso obok mabandia ma oyudogo do tich ekambino kaka jalup jatelo eyore mag nyieo kata supplies.\nAkoth mane otere nyim Chief Magistrate Peter Gesora ne odagi yie kethogo kendo ne oweye thuolo gi rambun mar sh 200,000.\nDohono ne onyisi ni Akoth ne ochiwo nonro ma miriambo ni en kod Diploma E Management-Purchasing and Supplies koa e kar tiegruok ma Kenya Institute of Management.\nKendo ne ondike tich mane ochamo osara mar elufu 81, 719 dwe ka dwe ka on’geyo ni ne oyudo tijno kotiyo kod obok ma miriambo.\nKommity mar thieth e county assembly ma Homabay dwaro ni mondo othich oko jatend migao mar yore thieth ecountyno Dr. Richard Muga\nRamogi Fm | Last Upated: at 8:28 pm\nKommity ma ochungne rango chenro mag thieth ecounty assembly ma Homabay ogolo paro mondo mi ogol jatend migao ma ochungne chenro mag thieth ecounty no , Ngire Richard Muga.\nKommityno ma otelne kod MCA ma Kojwach Ward, Joan Ogada , owacho ni mondo ogol Ngire Muga kaluore kod yuothruok echenro mag thieth ekar thieth maduong ma Homabay County, ma itudo kod yore mibadhi to kod koso yore makare mag tiyo kod jotich ekar thiethno.\nMiyo moro olal egweng ma Sagenya , subcounty ma Nyatike bang ndiko oboke kaka odwaro mondo opog mwanduge.\nRamogi Fm | Last Upated: April 26, 2021 at 8:28 pm\nAnyuola moro egweng ma Sagenya , Sub Location ma Makasa e subcounty ma Nyatike koro jodak gi luoro bang miyo moro ma watgi maja igni 40 wuok apoya otieno mar tarik 22 mar dweni.\nJalup ruoth ma gwengno Vincent Otieno wacho ni miyono ma oyangi kaka Jane Auma mabende osebedo kod gwandruok mag familia ne owuok otieno mar 22 mar dweni ka familia mare ne nindo kendo pok oduogo nyaka kawuono.\nOtieno wacho ni anyualano osebedo kamanyo miyono , kamana odiochieng manyoro eka nyo giyudo oboke mane miyono ondiko kaka mondo opogi mwanduge.\nJapuonjre maja class 6 odere bang chuonyore gi min mare ewi wach simu mar on’gwe yamo\nRamogi Fm | Last Upated: at 8:22 pm\nJapuonjre moro maja class 6 eskund primary ma Sagegi , esuna east sub county odere bang chuanyore gi min mare ewach simu mar on’gwe yamo.\nJalup ruoth ma gweng no Silas Ogutu owacho ni ringre japuonjreno ma maja iga 13 ne oyud ka oliero etol machieng ni dalagi.\nJapuonjre no ne oringo olal odhiambo manyoro bang kane mine mare ne odhaune kendo buogo mar chwade nikech ne oyude gi simo mar on’gwe yamo mane ok on;geyo kuma ne ogole.\nEsechego bende en ni jatend youths e ward ma Kwa Migosi John Odera bende okwayo jonyuol mondo jorang yore makare mar loso gi nyithindo ponono weche maka mago onyiedhore.


Yesu Puonjo Dhako ma Nya-Samaria | Ngima mar Yesu\nYesu Puonjo Dhako ma Nya-Samaria\nYESU PUONJO DHAKO MA NYA-SAMARIA KOD JOMAMOKO\nLAMO MA NYASAYE OYIEGO\nSama Yesu kod jopuonjrene wuok Judea mondo gidhi Galili, ging’ado e alwora mar Samaria. Giol nikech wuoth maborno. Kar sa auchiel odiechieng’ kama, gichung’ machiegni gi taon miluongo ni Sika mondo giyue e bath soko moro mar pi. Nenore ni Jakobo e ma nokunyo sokono higni mang’eny motelo, kata nyalo bedo ni nochulo jokunyo mondo otim kamano. E ndalowagi, sokono pod yudore machiegni gi taon ma sani iluongo ni Nablus.\nSama Yesu yueyo but sokono, jopuonjrene dhi e taon machiegni gi kanyo mondo ging’iew chiemo. Sama jopuonjrego osedhi, dhako moro ma Nya-Samaria biro mondo otwom pi. Yesu kwayo dhakono kama: “Mia ane pi amodhi.”—Johana 4:7.\nJo-Yahudi kod Jo-Samaria niga gi sigu ma miyo ok giriwre. Omiyo, dhakono bwok ahinya kendo openjo Yesu niya: “Obet nade ni kata obedo ni in Ja-Yahudi ikwaya pi modho, to an dhako ma Nya-Samaria?” Yesu dwoke kama: “Ka da bed ni ing’eyo mich ma Nyasaye chiwo nono, kendo ni en ng’a ma wachoni ni, ‘Mia ane pi amodhi,’ dikoro isekwaye, kendo dikoro osemiyi pi mangima.” Dhakono wacho ne Yesu niya: “Ruoth, ionge kata mana gi ndowo mar twomo pi, to soko tut. Kare pi mangimano idhi golo kanye? Ok iduong’ moloyo kwarwa Jakobo ma nomiyowa sokoni, kendo en kaachiel gi yawuote kod jambe ne gimodho pi sokoni, koso?”—Johana 4:9-12.\nYesu wacho ayanga ne dhakono niya: “Ng’ato ka ng’ato ma modho pigni riyo biro mako kendo. To ng’ato ang’ata ma modho pi ma abiro miye, riyo ok bi make ngang’, to pi ma abiro miye nobedne kaka soko mar pi ma bubni ka chiwo ngima ma nyaka chieng’.” (Johana 4:13, 14) Ee, kata obedo ni Yesu ool, oikore goyo mbaka gi Nya-Samaria e wi adiera ma chiwo ngima.\nKae to dhakono kwayo Yesu kama: “Mia ane pigno, mondo riyo kik maka kendo, bende mondo kik asik ka abiro twomo pi kae.” Nenore ni Yesu koro loko mbaka kendo owacho ne dhakono niya: “Dhi, iluong chwori kendo ubi kae.” Odwoko Yesu kama: “Aonge gi dichwo.” To nyaka bed ni obwok ahinya sama Yesu nyise ni: “In kare kuom wacho ni, ‘Aonge gi dichwo.’ Nimar isebedo gi chwo abich, kendo dichwo ma in-go sani ok en chwori.”—Johana 4:15-18.\nWach ma Yesu onyiseno mulo chunye ahinya, omiyo owacho ne Yesu kama: “Ruodha, aneno ni in janabi.” Kae to onyiso ni doher ng’eyo weche Nyasaye e okang’ momedore. Onyiso mano nade? Odhi nyime wacho ne Yesu kama: “Kwerewa [tiende ni Jo-Samaria] ne lemo e godni [Got Gerizim, man machiegni], to un [Jo-Yahudi] uwacho ni Jerusalem e kama ji onego olemie.”—Johana 4:19, 20.\nKata kamano, Yesu konye ng’eyo ni kama ji lemoe ok e gima duong’ e lamo Nyasaye. Yesu wachone niya: “Sa biro ma ok ubi lamo Wuoro e godni kata e Jerusalem.” Kae to onyiso dhakono kama: “Sa biro, kendo en sani, ma jolemo madier biro lamo Wuoro kuom roho kod adiera, nimar joma kamago e ma Wuoro manyo mondo olame.”—Johana 4:21, 23, 24.\nGima Wuoro manyo kuom joma lame gadier ok en kama gilamee, to en yo ma gilamego. Wechego mulo chuny dhakono ahinya. Omiyo, owacho ne Yesu kama: “Ang’eyo ni Mesia biro, miluongo ni Kristo. E kinde ma jalo nobi, obiro hulonwa weche duto ayanga.”—Johana 4:25.\nKae to Yesu elo ne dhakono adiera moro makende. Owachone kama: “An ma awuoyo kodini, an e en.” (Johana 4:26) Par ane wachno! Dhakoni obiro umbo e chuny odiechieng’. To Yesu nyise ng’wono e okang’ maduong’ ahinya. Nimar owacho ne dhakono achiel kachiel ni en e Mesia, to mano en gima pok onyisoga ng’ato ang’ata!\nNG’ENY JO-SAMARIA KETO YIE KUOM YESU\nJopuonjre Yesu duogo gi chiemo ka gia e taon mar Sika. Giyudo Yesu e soko mar Jakobo kama ne giweyee. Kata kamano, giyude kowuoyo gi dhako moro ma Nya-Samaria. Sama jopuonjre Yesu chopo, dhakono weyo ndope mar pi kae to odhi nyaka taon.\nKochopo Sika, dhakono pimo ne ji ka en gadier e wi weche duto ma Yesu osewachone. Owachonegi kama: “Biuru mondo une ng’at moro mosewachona duto ma asetimo.” Kae to mondo ochiew pachgi gibed gi gombo mar ng’eyo, openjogi niya: “Koso dibed ni jali e Kristo?” (Johana 4:29) Mano en penjo maduong’ ma ji osegombo ng’eyo dwokone chakre ndalo Musa. (Rapar mar Chik 18:18) Penjono miyo ji wuok ka a e taondno mondo gidhi gine anea Yesu gi wang’gi.\nSama mago timore, jopuonjre Yesu kwaye mondo ocham chiemo ma gia kelo. En to odwokogi kama: “An gi chiemo monego acham ma un ok ung’eyo.” Jopuonjrene wuoro dwokoneno, omiyo gipenjore e kindgi niya: “Dibed ni ng’ato osekelone chiemo, koso?” Yesu tiyo gi weche ma konyo jolupne duto ng’eyo tiend gima owachono kama: “Chiemba en timo dwaro mar ng’at ma ne oora kendo mondo atiek tichne.”—Johana 4:32-34.\nTich ma Yesu wuoyoe ok en mar kayo cham, ma ji chiegni timo bang’ dweche ang’wen kama. Kar mano, Yesu wuoyo e wi keyo mar ranyisi. Odhi nyime wacho niya: “Ting’uru wang’u malo kendo une puothe, kaka gichiek moromo keyo. Koro jakeyo yudo pokne kendo ochoko olemo mar ngima mochwere, omiyo jachuoyo kod jakeyo bedo mamor kanyachiel.”—Johana 4:35, 36.\nNyalo bedo ni Yesu oseneno ber mosebetie nikech mbaka ma oa goyo gi dhako ma Nya-Samaria. Ng’eny jo taon mar Sika keto yie kuom Yesu nikech neno ma dhakono osechiwo, nimar owacho ne ji e wi Yesu kama: “Osewachona gik moko duto ma asetimo.” (Johana 4:39) Kuom mano, sama jogo chopo e soko mar pi ka gia Sika, gikwayo Yesu mondo omed bedo kodgi kendo omed puonjogi. Yesu yie gi kwayogino kendo omedo bet kodgi Samaria kuom odiechienge ariyo.\nSama Jo-Samaria winjo Yesu, ng’enygi keto yie kuome. Giwacho ne dhakono kama: “Koro ok wayie mana nikech gik ma niwacho; nimar wan wawegi wasewinjo kendo wang’eyo ni adier ng’atni e jawar mar piny.” (Johana 4:42) Kuom adier, dhako ma Nya-Samariano ketonwa ranyisi ma jaber ma nyiso kaka wanyalo chiwo neno e wi Kristo, ka wamiyo ji bedo gi gombo mar ng’eyo wach Nyasaye e okang’ momedore.\nNg’e ni odong’ dweche ang’wen to ji chako keyo, nenore ni en keyo mar shairi. E alworani, keyono jatimore e dwe mar Mach kata April. Kata kamano, sani to chalie ni dwe mar Novemba kata Desemba osechopo. Mani nyiso ni nyaka ne tim sawo mar Pasaka ma higa mar 30, Yesu kod jopuonjrene koro osetieko dweche aboro kata mokalo kanyo e alwora mar piny Judea, ka gipuonjo ji kendo batisogi. Sani to gichomo yo nyandwat e alwora mar Galili thurgi. Ang’o ma dhi timorenegi ka gichopo kuno?\nJO-SAMARIA NE GIN JOMAGE?\nAlwora miluongo ni Samaria ne yudore e kind Judea kod Galili. Judea ne ni milambo to Galili ne ni nyandwat mar Samaria. Bang’ tho Ruoth Solomon, dhoudi apar mag Israel man nyandwat nopogore yorgi mi giwere gi dhoudi ariyo mag Juda gi Benjamin.\nDhoudi apargo nochako lamo sanamu mar nyaroya. Omiyo, Jehova ne oweyo Jo-Assuria mondo omonj Samaria e higa mar 740 ka Kristo podi. Jo-Assuriago ne odaro ji mathoth koa Samaria kae to gikelo jomamoko mondo odag kanyo. Joma ne gikelogo ne wuok e alwora mamoko ma Jo-Assuria ne lochoe kendo ne gilamo nyiseche mamoko. Jogo ne okendore gi Jo-Israel ma ne odong’ e pinyno. Bang’ kinde, joma odak Samaria nochako bedo gi kit lamo mokikore gi puonj kod weche moko manie Chik Nyasaye, kaka tero ji nyangu. Kata kamano, pod ne ok nyal wach ni kit lamo ma ne giluwo ne en lamo madier.—2 Ruodhi 17:9-33; Isaiah 9:9.\nE ndalo Yesu, Jo-Samaria ne oyie gi buge mag Musa, kata obedo ni ne ok gilem e hekalu man Jerusalem. Ne gisebedo ka gilemo kuom higni mogwaro e hekalu ma ne oger e Got Gerizim, ma ok bor gi taon mar Sika. Kendo Jo-Samariago ne odhi nyime lemo e godno kata mana bang’ kane oseketh hekaluno. Sigu ma ne nitie e kind Jo-Samaria gi Jo-Yahudi ne onenore ayanga e kinde ma Yesu ne tiyo ne Nyasaye e piny ka.—Johana 8:48.\nAng’o momiyo dhako ma Nya-Samaria wuoro ni Yesu wuoyo kode?\nYesu puonjo dhakono wach mane e wi pi mangima kod kama ji onego olamie Nyasaye?\nYesu elo ne Nya-Samaria ni en ng’a, to Yesu nyiso ni ji onego oluw kit lamo mane?\nDhako ma Nya-Samaria ng’ado ni Yesu en ng’a, kae to ang’o ma dhakono timo?\nEn ang’o ma Yesu kod jopuonjrene osebedo ka timo bang’ sawo mar Pasaka ma higa mar 30?


Pirro/Biela go wire to wire. | ALMS Race Report\nHOME Cars News Bikes News Quizzes Polls Have your say Picture gallery Grid girls Fantasy F1 2014 IndyCar GP2 WTCC DTM Sportcars NASCAR World SuperSport Renault WS F1 MOTOGP WSBK BSB ROAD RACING WRC BTCC VIDEO HomeALMSRace ReportsPirro/Biela go wire to wire. ALMS » Pirro/Biela go wire to wire. 22 September 2002 StumbleUpon Pirro/Biela go wire to wire. Emanuele Pirro and Frank Biela led every lap en route to victory in the American Le Mans Series Monterey Sports Car Championships event Sunday at Mazda Raceway Laguna Seca.


Bible in one year - Luo Bible 2020 - June 23\n1 Weche mag Ndalo 9:1-44\n1. Jo-Israel duto ne ochan nying-gi e ndiko mar nonro mar anywolagi e kitap ruodhi mag Israel. Oganda mar Juda ne oter e twech Babulon nikech ne ok gibedo jo-ratiro.\n2. Joma nokwongo dak kendo e kuondegi giwegi kod miechgi ne gin jo-Israel moko, jodolo, jo-Lawi kod jotij hekalu.\n3. Joma noa Juda, Benjamin, Efraim kod Manase mane odak Jerusalem ne gin:\n4. Uthai wuod Amihud, wuod Omri, wuod Imri, wuod Bani, joka Perez ma wuod Juda.\n5. Joka Shilo ne gin: Asaya makayo to gi yawuote.\n6. Joka Zera: Jeul. Jo-Juda ne gin ji mia auchiel gi piero ochiko (690).\n7. Joka Benjamin ne gin: Salu wuod Meshulam, wuod Hodavia, wuod Hasenua;\n8. Ibneia wuod Jeroham; Ela wuod Uzi, wuod Mikri kod Meshulam wuod Shefatia, wuod Reuel, wuod Ibnija.\n9. Oganda joka Benjamin kaka ochan-gi e nonro mar anywolagi kwan-gi ne romo ji mia ochiko gi piero abich gauchiel (956). Jogi duto ne gin jotend anywolagi.\n10. Koa kuom oganda jodolo ne gin: Jedaya, Jehokarib, Jakin,\n11. Azaria wuod Hilkia, wuod Meshulam, wuod Zadok, wuod Merayoth, wuod Ahitub mane jatelo morito Od Nyasaye;\n12. Adaya wuod Jeroham, wuod Pashur, wuod Malkija kod Maasai wuod Adiel, wuod Jazera, wuod Meshulam, wuod Meshilemith, wuod Imer.\n13. Jodolo mane jotend anywolagi ne kwan-gi romo ji alufu achiel gi mia abiriyo kod piero auchiel (1,760). Ne gin joma niginyalo kendo molony e tij Od Nyasaye.\n14. Joka Lawi ne gin: Shemaya wuod Hashub, wuod Azrikam, wuod Hashabia ja-Merari;\n15. Bakbakar, Heresh, Galal kod Matania wuod Mika, wuod Zikri, wuod Asaf,\n16. Obadia wuod Shemaya, wuod Galal, wuod Jeduthun; kod Berekia wuod Asa, wuod Elkana mane odak e mier matindo mag jo-Netofath.\n17. Jorit rangeye ne gin: Shalum, Akub, Talmon, Ahiman kod owetegi; Shalum jatendgi\n18. noket e Rangaj Ruoth e yo wuok chiengʼ nyaka chil kawuono. Magi ema ne jorit dhorangeye mag kuonde bworo mag jo-Lawi.\n19. Shalum wuod Kore, ma wuod Ebiasaf, wuod Kora, to gi jorit rangeye kaachiel kode moa e anywolane, ma jokora, tijgi ne rito rangeye man gohinga mag Hema mana kaka wuonegi nosebedo katimo tijno mar rito rangach midonjogo e kar dak mar Jehova Nyasaye.\n20. E ndalo mokadho Finehas wuod Eliazar ema ne jatend jorit rangach kendo Jehova Nyasaye nenikode.\n21. Zekaria wuod Meshelemia ne jarit rangach madonjo e Hemb Romo.\n22. Koriwore duto, jogo mane oyier mondo obed jorit rangeye man gohinga kar kwan-gi ne mia ariyo gi apar gariyo (212). Ne ondik nying-gi kaluwore gi nonro mar anywolagi e miechgi. Jorit rangeye ne omii tijni mogen koa e lwet Daudi gi Samuel ma jakor wach.\n23. Gin gi jogegi negitelone rit mar rangeye mag od Jehova Nyasaye, ma en ot miluongo ni Hema.\n24. Jorit rangeye ne nitie e bethe angʼwen ma gin: yo wuok chiengʼ, yo podho chiengʼ, yo nyandwat kod yo milambo.\n25. Owetegi modak e miechgi nyaka ne bi kinde ka kinde kakonyogi tich kuom ndalo abiriyo.\n26. To jorit angʼwen madongo mag rangeye ma jo-Lawi ne otelo ne tich mar rito udi gi kuonde keno mag Od Nyasaye.\n27. Negidak ka girito Od Nyasaye nikech nyaka negirite; kendo gin ema negitingʼo rayaw ma iyawego pile gokinyi.\n28. Jomoko kuomgi ne rito gigo mane itiyogo ei hekalu, ne gikwanogi kane okelgi kar keno kendo kogolgi.\n29. Moko kuomgi to ne omi tich mar rito gik miberogo ot to gi gik mamoko duto mowal mane itiyogo e kama ler mar lemo kaachiel gi mogo kod divai, gi mo, gi ubani kod gik moko mangʼwe ngʼar.\n30. To jodolo mamoko ema ne omi tij ruwo gik mangʼwe ngʼar.\n31. Ja-Lawi miluongo ni Matithia, wuod Shalum ja-Kora makayo, ema ne omi tij tedo makati mar chiwo.\n32. To owetene mamoko mag jo-Kohath ne omi tij keto makati e mesa chiengʼ Sabato ka Sabato.\n33. Jogo mane gin jothum kod jotelo mag dhood Lawi ne odak e ute mag hekalu kendo ne ok omigi tije mamoko nikech gin ema negirito tich odiechiengʼ gotieno.\n34. Magi duto ne jotend anywola mag jo-Lawi, ruodhi kaka ondikgi e nonro mar anywolagi kendo negidak Jerusalem.\n35. Jeyel wuon Gibeon ne odak Gibeon. Jaode niluongo ni Maaka,\n36. to wuode makayo ne en Abdon, kiluwe gi Zur, Kish, Baal, Ner, Nadab,\n37. Gedor, Ahio, Zekaria kod Mikloth.\n38. Mikloth ne en wuon Shimeam. Gin bende negidak but wedegi man Jerusalem.\n39. Ner ne wuon Kish, Kish ne wuon Saulo, to Saulo ne wuon Jonathan, Malki-Shua, Abinadab kod Esh-Baal.\n40. Wuod Jonathan ne en: Merib-Baal mane wuon Mika.\n41. Yawuot Mika ne gin: Pithon, Melek, Tarea kod Ahaz.\n42. Ahaz ne wuon Jada, Jada ne wuon Alemeth, Azmaveth kod Zimri ne wuon Moza.\n43. Moza ne wuon Binea, Binea ne wuon Refaya, Refaya ne wuon Eliasa, Eliasa ne wuon Azel.\n44. Azel ne nigi yawuowi auchiel kendo magi e nying-gi: Azrikam, Bokeru, Ishmael, Shearia, Obadia kod Hanan. Magi ema ne yawuot Azel.\n1 Weche mag Ndalo 10:1-14\n1. Koro jo-Filistia ne kedo gi jo-Israel kendo jo-Israel noringo e nyimgi kendo joma ngʼeny nonegi e Got Gilboa.\n2. Jo-Filistia nolawo Saulo gi yawuote matek ma neginego yawuote magin Jonathan, Abinadab kod Malki-Shua.\n3. Lweny nobedo mager kama Saulo ne nitie kendo kane jodir asere ojuke, to ne gihinye.\n4. Saulo nowacho ni jatingʼne gige lweny niya, “Wuodh liganglani mondo inega nono to joma ok oter nyangigi biro nega kendo yanya.” To jatingʼne gige lweny ne luoro omako kendo ne ok onyal timo kamano, omiyo Saulo nokawo liganglane owuon mochwoworego.\n5. Kane jatingʼ gige lweny oneno ka Saulo osetho en bende nokawo liganglane mochwoworego motho kode.\n6. Kamano, Saulo gi yawuote adek kod joode duto notho kaachiel.\n7. Kane jo-Israel duto mane nitie e holo noneno ka jolweny oseringo, kendo ni Saulo gi yawuote bende nosetho, negijwangʼo miechgi ma giringo. Kendo jo-Filistia nobiro modak e miechgigo.\n8. Kinyne kane jo-Filistia obiro mondo oyak gige joma otho, negiyudo Saulo gi yawuote kotho e Got Gilboa.\n9. Ne gilonyo lepe kendo ne gikaw wiye gi gige mag lweny, bangʼe negioro joote e piny jo-Filistia duto mondo oter wach ne nyisechegi kendo ni jopinygi.\n10. Negiketo gige mag lweny e hekalu mar nyisechegi, to wiye, to negiliero e hekalu mar Dagon.\n11. Kane jo-Jabesh Gilead nowinjo gik moko duto mane jo-Filistia osetimo ni Saulo,\n12. thuondigi duto nodhi mokawo ringre Saulo kod ringre yawuote ma gikelogi Jabesh. Eka ne giyiko chokegi e tiend yien maduongʼ mar ober man Jabesh, bangʼe to negitweyo chiemo kuom ndalo abiriyo.\n13. Saulo notho nikech ne ok orito singruokne gi Jehova Nyasaye. Ne ok orito chike Jehova Nyasaye, kendo nodhi mana ir jo-nyakalondo mondo onyise wach,\n14. kar penjo Jehova Nyasaye wach. Omiyo Jehova Nyasaye nonege mokawo loch omiyo Daudi wuod Jesse.\n10. Eka naparo niya, “Ma e kama abiro kwayoe kony: higni ma lwet Nyasaye Man Malo Moloyo ma korachwich osetieko.\n11. Abiro siko kaparo timbe Jehova Nyasaye; ee, abiro paro kuom honni magi machon gi lala.\n12. Abiro paro mos kuom tijeni duto, abiro paro matut kuom timbeni madongo duto.”\n13. Yoreni ler, yaye Nyasaye. En nyasaye mane maduongʼ kaka Nyasachwa?\n14. In e Nyasaye matimo honni, inyiso tekoni e dier ji mopogore opogore.\n15. Ne iwaro jogi gi badi maratego, jogi ma nyikwa Jakobo gi Josef. Sela\n15. Samuoyo kelo nindo matut, to ngʼat ma ja-mifwadhi bedo gi kech.\n16. Ngʼatno morito chike Jehova Nyasaye kendo timo gik mopuonje biro dak amingʼa, to ngʼat mochayo chikene biro tho.\nTich Joote 6:1-15\n1. E kindeno kar kwan mar jopuonjre ne medore, omiyo jo-Yahudi mane wacho dho jo-Yunani nochako ngʼur gi jo-Yahudi wetegi mane wacho dho Hibrania. Jo-Yahudi mane wacho dho jo-Yunani ne ywak ni mon ma chwogi othogi ne ojwangʼ kaluwore gi kony mar chiemo mane ipogo mon ma chwogi otho.\n2. Wachno nomiyo joote apar gariyo ochoko jopuonjre duto kanyakla, mi giwachonegi niya, “Ok ber mondo wajwangʼ tich mar yalo Wach Nyasaye mondo wapog chiemo.\n3. Kuom mano, owetewa, yieruru ji abiriyo e dieru ka; joma ongʼere ni opongʼ gi Roho Maler kod rieko mondo waket tijni e lwetgi,\n4. eka wan wachiwre chuth ni tijwa mar lamo gi yalo Wach Nyasaye.”\n5. Paroni nomoro joma oyie kuom Kristo duto kanyakla, omiyo ne giyiero Stefano, ngʼat mopongʼ gi yie kendo gi Roho Maler, gi Filipo, kod Prokoro, gi Nikanor, gi Timon, gi Parmenas, kod Nikolao ja-Antiokia, ngʼat mane olokore oluwo din jo-Yahudi.\n6. Negikelo jogi mi joote oyieyo lwetgi kuomgi kendo olamonegi.\n7. Omiyo Wach Nyasaye nomedo landore, kendo kwan jopuonjre mane ni Jerusalem nomedore ahinya, kendo ji mangʼeny kuom jodolo nolokore moluwo yieno.\n8. To Stefano mane en ngʼat mopongʼ gi ngʼwono kod teko mar Nyasaye, notimo ranyisi madongo miwuoro kod honni e dier ji.\n9. Kata kamano, jomoko nochako kedo kode. Jogi ne gin jokanyo mar oganda mane iluongo ni sinagogi mar wasumbini mogony. Ne gin jo-Yahudi modak Kurene, gi Aleksandria kod gwenge mag Kilikia kod Asia. Jogi nochako mino wach gi Stefano,\n10. to ne ok ginyal loyo riekone kod teko mar Roho mane owuoyogo.\n11. Bangʼe ne gisemo jomoko lingʼ-lingʼ mondo owach niya, “Ne wawinjo Stefano kawacho weche mag ayany kuom Musa gi Nyasaye.”\n12. Omiyo negitugo mirimb ji kaachiel gi jodong oganda kod jopuonj chik. Negimako Stefano mi gikele e nyim buch Sanhedrin.\n13. Eka negichiwo joneno mag miriambo, mane ojimbo wach kuome kawacho niya, “Ngʼatni osiko wuoyo marach kuom kama ler, kendo kuom Chik.\n14. Nikech ne wawinje gi itwa kowacho ni Yesu ma ja-Nazarethni biro ketho hekaluni mi olok tim mane Musa omiyowa mondo waluw.”\n15. Ji duto mane obedo e buch Sanhedrin ne ngʼiyo Stefano ma wengegi ok diemre, kendo negineno ka lela wangʼe chal gi lend wangʼ malaika.


Biblica® Ochiw Thuolo Motingʼo Loko Manyien™ Mariko 10\n☰ Mariko 10 ◀ ▶\n1 Yesu noa kanyo modhi e gwengʼ mar Judea man loka aora Jordan. Oganda maduongʼ nochako obiro ire, kendo nopuonjogi kaka nojatimo kinde duto.\n2 Jo-Farisai moko nobiro moteme kapenje niya, “Bende chik oyie mondo ngʼato oketh keny gi chiege?”\n3 Nodwokogi niya, “Angʼo mane Musa ochikou mondo utim?”\n4 Negiwacho niya, “Musa noyie mondo dichwo ondik barup weruok mar ketho keny eka oriembe.”\n5 Yesu nodwokogi niya, “Musa nondikonu chikni nikech chunyu matek. 6 To chakre chwech piny, Nyasaye nochweyogi dichwo gi dhako.* 7 ‘Kuom mano, dichwo nowe wuon kod min kendo nopadre gi chiege, 8 mi ji ariyogo nobed ringruok achiel.’ Omiyo koro ok gin ji ariyo, to gin ringruok achiel.† 9 Kuom mano, gima Nyasaye oseriwo kaachiel kik dhano moro amora pogi.”\n10 Kane gidok e ot kendo, jopuonjre Yesu nopenje kuom wachni. 11 To Yesu nodwokogi niya, “Ngʼato angʼata mowere gi chiege mokendo dhako machielo odonjo e richo mar terruok nikech chiege moriembono. 12 To kata dhako ema owere gi chwore mokendore gi dichwo machielo to odonjo e richo mar terruok.”\nNyithindo matindo kod Yesu\n13 Ji ne kelo nyithindo matindo ir Yesu mondo ogwedhgi, to jopuonjre nokwerogi. 14 Kane Yesu oneno gima jopuonjrene timo, nokecho kodgi, mi owachonegi niya, “Weuru nyithindo matindo obi ira kendo kik utamgi, nikech pinyruoth Nyasaye en mar ji machal ka magi. 15 Awachonu adier ni ngʼato ma ok orwako pinyruoth Nyasaye kaka nyathi matin ok nodonji ngangʼ.” 16 Nokawo nyithindogo motingʼo e bade, eka noketo lwete kuomgi, mi ogwedhogi.\nWuowi ma jamoko\n17 Kane Yesu ochako wuoth dhi, ngʼat moro noringo obiro ire mogoyo chonge piny e nyime. Ngʼatni noloso kode kapenje niya, “Japuonj maber, en angʼo monego atim mondo eka ayud ngima mochwere kaka girkeni mara?”\n18 Yesu nodwoke kapenje niya, “Angʼo momiyo iluonga ni ngʼama ber? Onge ngʼama ber makmana Nyasaye kende. 19 Ingʼeyo chike mawacho ni: ‘Kik ineki, kik iterri, kik ikwal, kik ihang wach, kik imechi, luor wuonu gi minu.’‡”\n20 Nodwoke niya, “Japuonj, magi duto aserito nyaka aa tin-na.”\n21 Yesu nongʼiyo wuowino mohere, eka owachone niya, “Gimoro achiel ema iremo. Wuogi idhi ilok mwanduni duto ma in-go pesa mondo ipog joma odhier, eka inibed gi mwandu mokan e polo. Bangʼ timo kamano to bi mondo iluwa.”\n22 Ka ngʼatno nowinjo wachno, nomieno wangʼe, moa kanyo ka chunye lit, nikech ne en-gi mwandu mathoth ahinya.\n23 To Yesu nongʼicho koni gi koni, eka owacho ni jopuonjrene niya, “Mano kaka en gima tek mondo ja-mwandu odonji e pinyruoth Nyasaye!”\n24 Jopuonjrene nowuoro wechegego. To Yesu nomedo wuoyo kodgi kawacho niya, “Nyithindo, mano kaka en gima tek mondo ngʼato odonji e pinyruoth Nyasaye! 25 Yot mondo ngamia okadhi e wangʼ sandan moloyo jamoko donjo e pinyruoth Nyasaye.”\n26 Jopuonjrene nomedo wuoro mi giwacho kendgi niya, “Kare en ngʼa manyalo kwo?”\n27 To Yesu nongʼiyogi tir mi owachonegi niya, “Mano en gima ok nyalre kuom dhano, to ok kuom Nyasaye, nimar kuom Nyasaye to gik moko duto nyalore.”\n28 Petro nowachone niya, “Wan waseweyo gik moko duto mondo waluwi.”\n29 To Yesu nodwoke kawacho niya, “Awachonu adier ni onge ngʼato moseweyo dalane, kata owetene, kata nyiminene, kata min-gi, kata wuon-gi, kata nyithinde, kata puothene, nikech An kendo nikech Injili, 30 ma nobare mak oyudo nyadi mia: mier, owete, nyimine, mine, nyithindo, kod puothe, kaachiel gi sand bende e ndaloni, to kod ngima mochwere e piny mabiro. 31 To ji mangʼeny masani okwongo nobed chien mogik, kendo joma sani ni chien mogik, nobed mokwongo.”\nYesu okoro thone kendo\n32 Koro ne gin e yo gidhi Jerusalem, ka Yesu otelo nyimgi kendo jopuonjre noyudo ohum nono, to joma ne luwogi ne luoro omako. Yesu nochako okawo jopuonjre apar gariyo otero tenge monyisogi gima ne dhi timorene. 33 Nowachonegi niya, “Eri wadhi nyaka Jerusalem, kendo Wuod Dhano ibiro ndhogi mi chiw e lwet jodolo madongo gi jopuonj chik. Gibiro ngʼadone buch tho mi gichiwe ne joma ok jo-Yahudi, 34 mondo ojare, mi ngʼudh olawo kuome kendo chwade mi nyaka ginege. To bangʼ ndalo adek obiro chier.”\nKwayo mar Jakobo gi Johana\n35 Bangʼe Jakobo gi Johana, mane gin yawuot Zebedi, nobiro ire mowachone niya, “Japuonj, wadwaro mondo itimnwa gimoro amora mwakwayi.”\n36 Yesu nopenjogi niya, “Udwaro ni atimnu angʼo?”\n37 Negidwoke niya, “Yie mondo kidwogo e duongʼni maler to iket achiel kuomwa obed e badi korachwich to machielo e badi koracham.”\n38 Yesu nowachonegi niya, “Ok ungʼeyo gima ukwayo. Bende unyalo madho kikombe ma amadho kata yudo batiso machal gi mitisago?”\n39 Negidwoke niya, “Wanyalo.”\nYesu nowachonegi niya, “En adier ni ubiro metho e kikombe ma amethoe mi obatisu gi batiso mitisago, 40 to bedo e bada ma korachwich kata ma koracham ok an ema achiw. Kuondego gin mag jogo mane oiknegi chon.”\n41 Kane jopuonjre apar mamoko nowinjo wachno, ne gisin gi Jakobo gi Johana. 42 To Yesu noluongogi duto kaachiel mowachonegi niya, “Ungʼeyo ni joma ikwano kaka jotelo e kind joma ok jo-Yahudi rito jogegi gi angʼenge, kendo jotendgi madongo tiyogi githuon. 43 Un to ok un kamano. Kar timo kamano, to ngʼato angʼata madwaro bedo maduongʼ e dieru nyaka bedi jatichu, 44 kendo ngʼato angʼata madwaro bedo ngʼat mokwongo nyaka bed misumba ji duto. 45 Nikech kata mana Wuod Dhano ne ok obiro mondo ji otine, to nobiro mondo otine ji kendo mondo ochiw ngimane obed gima iwarogo ji mangʼeny.”\nBartimayo ma muofu oneno\n46 Bangʼe negibiro Jeriko, to kane oyudo Yesu gi jopuonjrene kaachiel gi oganda maduongʼ aa e dalano, muofu moro miluongo ni Bartimayo (tiende ni “wuod Timayo”) nobet e bath yo ka okwecho. 47 Kane owinjo ni en Yesu ja-Nazareth, nochako kok niya, “Yesu, Wuod Daudi, yie ikecha!”\n48 Thoth ji mane ni kanyo nokwere kendo nowachone ni olingʼ thi, to nomedo goyo koko niya, “Wuod Daudi, yie ikecha!”\n49 Yesu nochungʼ mowacho niya, “Luongeuru obi ira ka.”\nOmiyo negiluongo muofuno ka gikone niya, “Bed gichir! Aa malo! Oluongi.” 50 Ngʼatno nodiro suka mane oumorego kucha, mi ochikore ochungʼ gi tiende modhi ir Yesu.\n51 Yesu nopenjo ngʼatno niya, “Angʼo midwaro mondo atimni?”\nTo muofuno nodwoke niya, “Japuonj, adwaro ni mondo anen.”\n52 Eka Yesu nowachone niya, “Dhiyo, yie mari osechangi. Gikanyono ngʼatno nochako neno, kendo noluwo bangʼ Yesu kowuotho e yo.”\n* 10:6 Chak 1:27 † 10:8 Chak 2:24 ‡ 10:19 Wuo 20:12-16; Rap 5:16-20


Bible in one year - Luo Bible 2020 - February 1\n2. “Nyathi ka nyathi madichwo makayo nyaka walna. Nyak mokwongo mar nyodo e kind jo-Israel en mara, bed ni en dhano kata chiayo.”\n3. Eka Musa nowacho ne ogandano niya, “Paruru odiechiengni, chiengʼ mane uwuokie piny Misri, piny mane ubedoe wasumbini, nikech Jehova Nyasaye nogolou e pinyno gi lwedo maratego. Kik ucham gimoro amora moketie thowi.\n4. Kawuono e dwe mar Abib, ema uwuokie.\n5. Ka Jehova Nyasaye okelou e piny jo-Kanaan gi jo-Hiti gi jo-Amor gi jo-Hivi kod jo-Jebus, piny ma nosingore ne kwereu ni nomiu, piny mopongʼ gi chak kod mor kich; to nyaka utim sawoni e dweni:\n6. Kuom ndalo abiriyo chamuru Makati ma ok oketie thowi kendo chiengʼ mar abiriyo timuru nyasi ni Jehova Nyasaye.\n7. Chamuru makati ma ok oketie thowi kuom ndalo abiriyogo; gimoro amora man-gi thowi kik yudi e kindu kata e pinyu duto.\n8. Chiengʼno wachne wuodi ni, ‘Atimo ma nikech gima Jehova Nyasaye notimona kane awuok e piny Misri.’\n9. Raparni biro bedonu kaka ranyisi e lwetu kendo e lela wangʼu ni chik Jehova Nyasaye nyaka bed e dhou kinde duto, Jehova Nyasaye nogolou e piny Misri gi lwete maratego.\n10. Rit chikni e ndalo mowal higa ka higa.\n11. “Bangʼ ka Jehova Nyasaye osekelou e piny jo-Kanaan mi omiyougo, kaka ne osingo ka okwongʼorenu kaachiel gi kwereu,\n12. to nyaka uchiw ni Jehova Nyasaye nyak mokwongo mar nyodo. Chiayo ka chiayo madichwo makayo gin mag Jehova Nyasaye.\n13. Nyaka uwar nyathi punda ka nyathi punda mokwong nywol ka uchiwo nyarombo kare, to ka ok iware, to tur ngʼute. Waruru kayo duto mag yawuotu.\n14. “E kinde mabiro, ka wuodi nopenji ni, ‘Ma to nyiso angʼo?’ To nyise ni, ‘Jehova Nyasaye nogolowa e piny Misri gi lwete maratego kama ne wabede wasumbini.\n15. Kane Farao kuom wich teko mare otamore weyowa mondo wadhi, Jehova Nyasaye nonego nyithindo makayo duto mag dhano gi mag jamni, e piny Misri. Ma emomiyo atimo ne Jehova Nyasaye misango gi nyithind jamni machwo makayo, to wawaro yawuotwa kwachiwo gik moko kargi.’\n16. Kendo obiro bedoni kaka ranyisi e lweti kendo kido e lela wangʼi ni Jehova Nyasaye nogolowa e piny Misri gi lwete maratego.”\n17. Kane Farao oweyo ogandano odhi, Nyasaye ne ok oweyogi giluwo yo mangʼado e piny jo-Filistia, kata obedo ni yorno ne ngʼado machiegni. Nimar Nyasaye nowacho niya, “Ka jogi oromo gi lweny, to ginyalo loko pachgi mi gidog e piny Misri.”\n18. Omiyo Nyasaye notelonegi ma giluwo yo malworo thim mochomo Nam Makwar. Jo-Israel nowuok e piny Misri ka oikore ne lweny.\n19. Musa nokawo choke Josef ka nowuok nimar Josef noketo yawuot Israel osingore ka kwongʼore. Nowacho niya, “Nyasaye biro resou adier, bangʼe nyaka utingʼ chokena ka ua ka.”\n20. Kane gisewuok Sukoth, ne gibworo Etham e lak thim.\n21. Godiechiengʼ Jehova Nyasaye netelonegi gi bor polo mondo otelnegi e yorgi kendo gotieno notelonegi gi ligek mach mondo omigi ler, mondo mi negiwuothi odiechiengʼ kata otieno.\n22. Boche mag polo mane otelonegi godiechiengʼ kata ligek mach mane otelonegi gotieno ne ok owuok kama ne entiere e nyim ogandano.\n1. Eka Jehova Nyasaye nowacho ne Musa niya;\n2. “Nyis jo-Israel oduogi mondo gibuor machiegni gi Pi Hahiroth mantie e kind Migdol gi nam. Gibiro bworo machiegni gi nam, mochomore gi Baal Zefon.\n3. Farao biro paro kowacho ni, ‘Jo-Israel digni e piny korwenyo e thim.’\n4. Abiro miyo chuny Farao bedo mapek, mi owuogi kolawo jo-Israel. To abiro yudo duongʼ ne an awuon kuom Farao kaachiel gi jolwenje duto, eka jo-Misri nongʼe ni an Jehova Nyasaye.” Eka jo-Israel notimo kamano.\n5. Kane onyis ruodh Misri ni jogo osedhi, Farao gi jodonge noloko pachgi kuom jo-Israel mi giwacho niya, “Angʼo ma wasetimoni? Waseweyo jo-Israel odhi kendo tije ma yande gitiyonwa orumo!”\n6. Eka ne oikne geche mar jolweny, bangʼe nokawo jolweny mage.\n7. Nokawo geche mia auchiel mabeyo mag lweny, kod geche mamoko mag jo-Misri ka moro ka moro nigi jatend lweny.\n8. Jehova Nyasaye nomiyo chuny Farao ma ruodh Misri odoko matek, mi nolawo jo-Israel mane wuotho ka gin gi chir.\n9. Jo-Misri kod farese Farao gi gechegi, gi joidh farese kod jolweny nolawo jo-Israel mi gijukogi ka gibworo e bath nam machiegni gi Pi Hahiroth mochomore gi Baal Zefon.\n10. Kane Farao ochopo machiegni kodgi, jo-Israel notingʼo wangʼ-gi mi gineno ka jo-Misri lawogi. Luoro nomakogi mi giywakne Jehova Nyasaye.\n11. Negiwacho ni Musa niya, “Ne onge kuonde yiko mane inyalo yikwae e piny Misri momiyo ikelowa e thim ka mondo wathoe? En angʼo ma isetimonwani kuom golowa e piny Misri?\n12. Donge ne wanyisi e piny Misri ni, ‘Wewa, mondo watine jo-Misri?’ Dine bernwa tiyo ni jo-Misri moloyo tho e thim!”\n13. Musa nodwoko ogandano niya, “Kik ubed maluor. Chungʼuru motegno eka ubiro neno resruok ma Jehova Nyasaye biro kelonu kawuono. Jo-Misri ma uneno kawuononi ok unuchak une kendo.\n14. Jehova Nyasaye biro kedonu; owinjore ubed gi kwe.”\n15. Eka Jehova Nyasaye nowacho ne Musa niya, “Angʼo momiyo uywakna? Nyis jo-Israel mondo odhi nyime giwuoth.\n16. Tingʼ ludhi malo kendo irie badi ewi nam mondo ipog pige eka jo-Israel ongʼad nam kawuotho e lowo motwo.\n17. Abiro keto chuny jo-Misri doko matek mondo gilaw bangʼ-gi nyaka ei nam. Kendo abiro yudo duongʼ kuom Farao kaachiel gi jolweny gi geche lwenje kod joidh faresene.\n18. Jo-Misri biro ngʼeyo ni an Jehova Nyasaye ka ayudo duongʼ kuom Farao gi gechene kod joidh faresene.”\n19. Eka Malaika mar Nyasaye, mane osebedo kotelo e nyim jolwenj jo-Israel, nodok chien bangʼ jo-Israel. Bor polo bende ne osudo machiegni e nyim jo-Israel mi odok ka ngʼegi,\n20. ka ochungʼ e kind jolwenj jo-Misri kod jo-Israel. Otienono duto bor polono nokelo mudho ne konchiel to komachielo nokelo ler; omiyo onge oganda mane osudo machiegni gi machielo otienono duto.\n21. Eka Musa norieyo bade ewi nam, kendo otienono duto Jehova Nyasaye notugo yamo ma aa yo wuok chiengʼ mopogo pi nyadiriyo mi kanyo olokore lowo motwo. Pige nopogore,\n22. kendo jo-Israel nongʼado nam kawuotho e lowo motwo, ka pi ogingore e bathgi korachwich gi koracham.\n23. Jo-Misri nolawogi kendo farese Farao duto gi gechene kaachiel gi joidh gechene nolawogi nyaka ei nam.\n24. Kane piny dwaro yawore Jehova Nyasaye nonenogi gie ligek mach, mine omiyo jolwenj jo-Misri odigni.\n25. Nomiyo tiende gechegi owuok mine ok ginyal riembogi. Eka jo-Misri nowacho niya, “Waringuru waa kuom jo-Israel! Jehova Nyasaye ema kedonegi kod jo-Misri.”\n26. Eka Jehova Nyasaye nowacho ne Musa niya, “Rie badi e nam mondo pi oum jo-Misri gi gechegi kod joidh faresegi.”\n27. Musa norieyo bade e nam kendo ka piny ne oyawore, to nonwangʼo ka pi osedok e wangʼe. Jo-Misri ne ringo kochomo dier nam, kendo Jehova Nyasaye noywerogi gi pi nyaka ei namno.\n28. Pi nogingore kadok kare kendo noimo geche gi joidh farese gi jolweny Farao duto mane olawo jo-Israel nyaka e nam. Onge kata achiel kuomgi mane otony.\n29. Jo-Israel to nongʼado nam kawuotho e lowo motwo, ka pi ogingore e bathgi korachwich gi koracham.\n30. Chiengʼno Jehova Nyasaye noreso Israel e lwet jo-Misri, kendo Israel noneno ka jo-Misri otho e dho nam.\n31. Bangʼ ka jo-Israel noseneno teko maduongʼ mane Jehova Nyasaye onyiso kokedo gi jo-Misri, oganda noluoro Jehova Nyasaye kendo negiketo genogi kuome kaachiel gi kuom Musa jatichne.\n13. Jehova Nyasaye nomor gie polo; dwond Nyasaye Man Malo Moloyo nowinjore.\n14. Nodiro asernige mokeyo wasigu, mor polo gi mil polo noriembogi.\n15. Holni manie bwo nembe noelore kendo mise mag piny nowe nono, kane ikwerogi, yaye Jehova Nyasaye, kane teko mar muya mowuok e otuchi mag umi ogoyogi.\n16. Nochopo ira piny koa malo mi okawa; ne ogola oko e kude mag pi matut.\n17. Noresa e lwet jasika maratego, kuom jowasika, mane tek moloya.\n18. Negimonja e kinde mane an gi masira, to Jehova Nyasaye ema nokonya.\n19. Ne okela moketa kama lach; ne oresa nikech chunye ne mor koda.\n6. In janyawo, dhi ir biye; mondo ineye kendo ipar yoregi, mondo ibed mariek!\n7. Biye onge jatelo kata jaloch kata ruoth,\n8. to kata kamano, gikano chiembgi e ndalo oro, kendo gichoko chiembgi e ndalo keyo.\n9. In jasamuoyo, nyaka karangʼo ma ibiro bedo kinindo aninda kanyo? Karangʼo mibiro chiewoe mondo ia e nindo?\n10. Nindo matin, ayula wangʼ matin, kwakruok matin kiyweyo,\n11. to dhier biro monji ka janjore kendo chan ka jalweny momanore.\n1. Ka koro ne gichiegni chopo Jerusalem, bangʼ chopo Bethfage manie Got Zeituni, Yesu nooro jopuonjrene ariyo,\n2. kowachonegi niya, “Dhiuru e dala man nyimu cha kendo udhi yudo mapiyo kanyna moro motwe kuno ka nyathine ni bute kanyo; gonygiuru mondo ukelnagi.\n3. Ka ngʼato owachonu gimoro amora to unyise ni Ruoth dwarogi, kendo gikanyono obiro miyougi mondo ukelnagi.”\n4. Mano notimore mondo ochop gima nowachi gi dho janabi kama:\n5. “Nyisuru nyar Sayun niya, ‘Nee, Ruodhi biro iri, obiro komuol, kendo koidho kanyna; koidho kanyna matin, adier en mana nyathi punda.’ ”\n6. Jopuonjre nodhi motimo kaka Yesu nochikogi.\n7. Negikelone kanyna gi nyathi kanyna, kendo negiketo lepgi e ngʼegi, mi Yesu nobet kuomgi.\n8. Oganda maduongʼ nopedho kodegi e yo, to jomoko to nongʼado bede yiende, kendo gin bende negi pedhogi e yo.\n9. Oganda mane otelo nyime kod mago mane odongʼ chien nekok ni, “Hosana ne Wuod Daudi!” “Ogwedh ngʼat mabiro e nying Jehova Nyasaye!” “Hosana manie polo malo!”\n10. Kane Yesu odonjo Jerusalem to dala duto ne iye osakni kendo ji nopenjore kendgi niya, “Ma to ngʼa?”\n11. To oganda nodwokogi niya, “Ma en Yesu, janabi moa Nazareth, e piny Galili.”\n12. Yesu nodonjo ei hekalu mi noriembo oko joma ne ngʼiewo kendo uso gik moko kanyo. Noloko mesni mag jowil pesa ataro kod kombe mag joma ne uso akuche, kendo\n13. nowachonegi niya, “Ondiki ni, ‘Oda noluongi ni od lamo,’ to un to uloke ‘kar chokruok mar jomecho.’ ”\n14. Muofni gi rongʼonde nobiro ire e hekalu kendo nochangogi.\n15. To ka jodolo madongo gi jopuonj chik noneno gik miwuoro mane otimo, kendo ka nyithindo kok ei hekalu niya, “Hosana ne Wuod Daudi,” chunygi nokethore.\n16. Negipenje niya, “Bende iwinjo gima nyithindogi wacho?” Yesu nodwokogi niya, “Ee, awinjo. Kare pok usomo kama wacho ni, “ ‘Ne isechano mondo nyithindo kod nyithindo mayom omiyi pak’?”\n17. Omiyo noweyogi, mowuok odhi e dala maduongʼ mar Bethania, kuma ne oninde otienono.\n18. Kinyne kogwen kane oyudo en e yo odok Jerusalem, kech ne kaye.\n19. Ka noneno yiend ngʼowu moro e bath yo, nobaro kochomo yien-no, to ne ok oyudo gimoro amora kuome, makmana ite. Eka nowachone niya, “Kik ichak inyag olemo kendo!” Gikanyono yien-no noner.\n20. Kane jopuonjre oneno gima notimoreno, ne giwuoro, ka gipenjore niya, “Ere kaka yadh ngʼowuni ne oner mapiyo kamano?”\n21. To Yesu nodwokogi niya, “Awachonu adier ni ka un gi yie ma uonge gi kiawa, to ok unyal mana timo gima ne otim ne ngʼowuni, to unyalo bende wacho ne godni ni, ‘Dhiyo mondo inyumri e nam,’ kendo notimre kamano.\n22. Ka uyie to unuyud gimoro amora mukwayo kulamo.”


Ngeche 1 | Bible e Intanet | New World Translation\nGimomiyo ondik ngeche (1-7)\nRach mar bedo gi osiepe maricho (8-19)\nRieko madier kok e nderni (20-33)\n1 Ngeche mag Solomon+ wuod Daudi,+ ruodh Israel:+ 2 Ma miyo ng’ato yudo rieko+ kod puonj;*Owinjo tiend weche mag rieko; 3 Oyudo puonj*+ ma kelo rieko,Tim makare,+ ng’ado bura kare,+ kod tim matir; 4 Omiyo ng’at ma ng’eyone tin obed mariek;+Omiyo wuoyi obed gi ng’eyo kod nyalo mar paro.+ 5 Ng’at mariek winjo kendo omedo puonjore;+Ng’at ma winjo tiend wach bedo molony e chiko yorene+ 6 Mondo owinj tiend ngeche kod weche ma korgi tek,Weche mag jo mariek kod ngechegi.+ 7 Luoro Jehova e chakruok mar ng’eyo.+ Jo mofuwo e ma chayo rieko kod puonj.*+ 8 Wuoda, winj puonj mag wuonu,+Kendo kik icha puonj* minu.+ 9 Gichalo kaka kondo ma jaber e wiyi+Kendo ka tigo maber e ng’uti.+ 10 Wuoda, ka joricho temo yondhi, kik iyie.+ 11 Ka giwacho niya: “Bi wadhi. Wadhi wabut ne ng’ato mondo wachuer remo. Wamonj kayiem nono jo ma onge ketho. 12 Wabiro muonyogi ka gingima mana kaka Liel* timoga,Wamuonygi ngili mana kaka jo ma lor e bur. 13 Wakaw mwandugi duto mabeyo;Wapong’ utewa gi gik moyaki. 14 Riwri kodwa e wachni,Kendo wabiro pogore maromre gik ma wakwalo.” 15 Wuoda, kik iluwgi. Kik iwuoth e yoregi,+ 16 Nimar tiendgi ringo mondo gitim richo;Gireto mondo gichuer remo.+ 17 En gima nono chiko obadho ka winyo neno. 18 Mano e momiyo gibuto mondo gichuer remo;Gipondo mondo gitiek ngima jowetegi. 19 Mago e yore mag jo ma ohero yudo ohala e yor mibadhi,Ohalano e ma biro tieko ngimagi.+ 20 Rieko madier+ kok matek e nderni.+ Osiko koting’o dwonde malo kuonde ma ji chokoree.+ 21 Oluongo matek e nderni ka ma ji ng’enyie. Owacho kama e dho rangeye mag dala:+ 22 “Un jo ma riekogi tin, riekou nobed matin nyaka karang’o? Un jo ma jaro ji, ubiro jaro ji nyaka karang’o? To un jo mofuwo, ubiro sin gi ng’eyo nyaka karang’o?+ 23 Lokreuru ka akwerou.+ Eka abiro olonu rohona;Abiro miyo ung’e wechena.+ 24 Nikech ne aluongou, to ne usiko utamoru,Ne arieyonu lweta, to onge ng’at ma ne dewo,+ 25 Ne udagi luwo rieko duto ma ne ang’adonuKendo ne utamoru winja ka ne akwerou, 26 An bende abiro nyiero ka masira oyudou;Abiro jarou sa ma gima uluoro obironu,+ 27 Sa ma gima uluoro obiro kuomu ka yamb ahiti,Kendo ka masira ochoponu mana ka yamo mager,Sa ma chandruok gi masira obironu. 28 E kindeno gibiro luonga pile, to ok abi dwokogi;Gibiro manya gi kinda, to ok giniyuda,+ 29 Nikech ne gisin gi ng’eyo,+Kendo ne ok giyiero luoro Jehova.+ 30 Ne gitamore luwo rieko ma ne ang’adonegi;Ne gichayo siem maga duto. 31 Kuom mano, giniyud gima owinjore gi yoregi,+Kendo chenrogi maricho e ma biro yieng’ogi. 32 Nimar yore mobam mag jo ma riekogi tin biro negogi,Kendo jo mofuwo biro lal nono nikech ok gidew gimoro amora. 33 To ng’at ma winja biro dak gi kuwe+Ma ok oluoro masira moro amora.”+\n^ Kata, “tiegruok; riech.”\n^ Kata, “chike.”


Bible in one year - Luo Bible 2020 - June 21\n1 Weche mag Ndalo 5:1-26\n1. Reuben ne en wuod Israel makayo, to kane oterore gi chi wuon mare, to duongʼ mar ngʼat makayo nomi yawuot Josef ma wuod Israel, omiyo nyinge ne ok nyal wuok mokwongo ka indiko nying nyikwa Israel kaluwore gi chik mar kayo.\n2. Kata obedo ni Juda ema ne tek moloyo owetene kendo ruoth nowuok kuome, to duongʼ mar kayo ne mar Josef.\n3. Yawuot Reuben wuod Israel makayo ne gin: Hanok, Palu, Hezron kod Karmi.\n4. Joka Joel ne gin: Joel nonywolo Shemaya, Shemaya nonywolo Gog, Gog nonywolo Shimei,\n5. Shimei nonywolo Mika, Mika nonywolo Reaya, Reaya nonywolo Baal,\n6. Baal nonywolo Beera mane Tiglath-Pilesa ruodh Asuria otero e twech. Beera ema ne jatend joka Reuben.\n7. To owete kowuok e anywola, kaka ondikgi e chenro mar nywolgi ema: Jeyel ne jatelo, Zekaria,\n8. kod Bela wuod Azaz, ma wuod Shema, wuod Joel. Negidak e gwengʼ kochakore Aroer nyaka Nebo kod Baal Meon.\n9. Koa yo wuok chiengʼ, negidak e piny mokiewo gi thim kadhi nyaka Aora Yufrate nikech jambgi ne omedore e piny Gilead.\n10. E ndalo loch Saulo, negikedo gi jo-Hagri mane giloyo ma gikawo kuondegi mag dak duto e piny machiegni gi Gilead.\n11. Jo-Gad nodak e bathgi e piny Bashan nyaka chop Saleka.\n12. Joel ne jatendgi ka iluwe gi Shafam, Janai kod Shafat, e piny Bashan.\n13. Owetene abiriyo kaluwore gi anywolagi ne gin: Mikael, Meshulam, Sheba, Jorai, Jakan, Zia kod Eber.\n14. Magi ema ne yawuot Abihail wuod Huri, ma wuod Jaroa, wuod Gilead, wuod Mikael, wuod Jeshishai, wuod Jado, wuod Buz.\n15. Ahi wuod Abdiel, wuod Guni ne en jatend anywolagi.\n16. Joka Gad nodak Gilead, Bashan to gi mier mokiewo kode kod lek mar Sharon duto.\n17. Magi duto ne ondiki e nonro margi mar nywol e ndalo loch Jotham ruodh Juda kod Jeroboam ruodh Israel.\n18. Joka Reuben, joka Gad kod nus mar dhood joka Manase ne gin ji alufu piero angʼwen gangʼwen mia abiriyo gi piero auchiel (44,760) mane oyikore ni lweny. Jolweny molony mane nyalo tiyo gi gige lweny machalo kuodi, ligangla kod atungʼ, nomi tiegruok ne lweny.\n19. Negikedo gi jo-Hagri, jo-Jetur, jo-Nafish kod jo-Nodab.\n20. Ne okonygi kuom kedo kendo Nyasaye nomiyogi e lwetgi jo-Hagri, to gi jogo duto mane oriwore kodgi nikech ne giywagorene e ndalo lweny. To ne odwoko lamogi nikech negiketo yie margi kuome.\n21. Negipeyo jamni mag jo-Hagri, ngamia alufu piero abich (50,000), rombe alufu mia ariyo gi piero abich (250,000), to gi punde alufu ariyo (2,000). To bende negimako ji alufu mia achiel (100,000) ma gitero e twech,\n22. to mamoko mangʼeny to neginego, nikech lweny ne mar Nyasaye. Pinyni nobedo margi nyaka ne otergi e twech.\n23. Nus mar dhood jo-Manase ne ngʼeny mokadho; negidak e piny jo-Bashan nyaka Baal Hermon, gi Senir ma en Got Hermon.\n24. Magi ema ne jotelo mar anywolagi: Efer, Ishi, Eliel Azriel, Jeremia, Hodavia kod Jadiel. Ne gin jolweny mathuondi kendo marahuma kendo jotend anywolagi.\n25. To negiweyo Nyasach kweregi ma gindhogore kendgi gi nyiseche mag jopinyno mane Nyasaye owachonegi ni ginegi.\n26. Omiyo Nyasach jo-Israel nojiwo chuny Pul ruodh jo-Asuria (ma bende iluongo ni Tiglath-Pilesa ruodh jo-Asuria), mane otero jo-Reuben, jo-Gad, kod nus mar dhood jo-Manase e twech. Ne oterogi Hala, Habor, Hera kod but aora Gozan kuma gidakie nyaka chil kawuono.\n1 Weche mag Ndalo 6:1-81\n1. Yawuot Lawi ne gin: Gershon, Kohath kod Merari.\n2. Yawuot Kohath ne gin: Amram, Izhar, Hebron kod Uziel.\n3. Nyithind Amram ne gin: Harun, Musa kod Miriam. Yawuot Harun ne gin: Nadab, Abihu, Eliazar kod Ithamar\n4. Eliazar nonywolo Finehas, to Finehas nonywolo Abishua,\n5. Abishua nonywolo Buki, to Buki nonywolo Uzi,\n6. Uzi nonywolo Zerahia, to Zerahia nonywolo Merayoth,\n7. Merayoth nonywolo Amaria, to Amaria nonywolo Ahitub,\n8. Ahitub nonywolo Zadok, Zadok nonywolo Ahimaz,\n9. Ahimaz nonywolo Azaria, to Azaria nonywolo Johanan,\n10. Johanan nonywolo Azaria. En ema ne otiyo kaka jadolo e hekalu mane Solomon ogero Jerusalem.\n11. Azaria nonywolo Amaria, to Amaria nonywolo Ahitub,\n12. Ahitub nonywolo Zadok, to Zadok nonywolo Shalum,\n13. Shalum nonywolo Hilkia, to Hilkia nonywolo Azaria,\n14. Azaria nonywolo Seraya, to Seraya nonywolo Jehozadak.\n15. Jehozadak nodar kane Jehova Nyasaye otiyo gi Nebukadneza motero Juda gi Jerusalem e twech.\n16. Yawuot Lawi ne gin: Gershon, Kohath kod Merari.\n17. Magi e nying yawuot Gershon: Libni kod Shimei.\n18. Yawuot Kohath ne gin: Amram, Izhar, Hebron kod Uziel.\n19. Yawuot Merari ne gin: Mali kod Mushi. Dhout jo-Lawi kaluwore kweregi e magi:\n20. Joka Gershon ne gin: Gershon nonywolo Libni, Libni nonywolo Jahath, Jahath nonywolo Zima,\n21. Zima nonywolo Joa, Joa nonywolo Ido, Ido nonywolo Zera to Zera nonywolo Jeatherai.\n22. Joka Kohath ne gin: Kohath nonywolo Aminadab, Aminadab nonywolo Kora, Kora nonywolo Asir,\n23. Asir nonywolo Elkana, Elkana nonywolo Ebiasaf, Ebiasaf nonywolo Asir,\n24. Asir nonywolo Tahath, Tahath nonywolo Uriel, Uriel nonywolo Uzia, to Uzia nonywolo Shaul.\n25. Joka Elkana ne gin: Elkana nonywolo Amasai, Amasai nonywolo Ahimoth,\n26. Ahimoth nonywolo Elkana, Elkana nonywolo Zofai, Zofai nonywolo Nahath,\n27. Nahath nonywolo Eliab, Eliab nonywolo Jeroham, Jehoram nonywolo Elkana, to Elkana nonywolo Samuel.\n28. Yawuot Samuel ne gin: Joel wuowi makayo, kod Abija, wuode mar ariyo.\n29. Joka Merari ne gin: Merari nonywolo Mali, Mali nonywolo Libni, Libni nonywolo Shimei, Shimei nonywolo Uza\n30. Uza nonywolo Shimea, Shimea nonywolo Hagia, to Hagia nonywolo Asaya.\n31. Magi e joma Daudi noketo mondo ochungʼ ne weche mag wer e od Jehova Nyasaye bangʼ kane osekel Sandug Muma kanyo.\n32. Negipako Nyasaye gi wer ka gigoyo thum e nyim kar romo gi Nyasaye, e Hemb Romo nyaka Solomon notieko gero hekalu mar Jehova Nyasaye Jerusalem. Negitiyo tijegi moluwore kod chike mane oketnegi.\n33. Magi e joma notiyo kaachiel gi yawuotgi: Koa kuom jo-Kohath ne gin: Heman jago thum, ma wuod Joel, ma wuod Samuel,\n34. wuod Elkana, wuod Jeroham, wuod Eliel, wuod Toa,\n35. wuod Zuf, wuod Elkana, wuod Mahath, wuod Amasai,\n36. wuod Elkana, wuod Joel, wuod Azaria, wuod Zefania,\n37. wuod Tahath, wuod Asir, wuod Ebiasaf, wuod Kora,\n38. wuod Izhar, wuod Kohath, wuod Lawi, wuod Israel;\n39. kod Asaf jatich kaachiel gi Heman mane otiyo kochungʼ e bade korachwich. Asaf wuod Berekia, wuod Shimea,\n40. wuod Mikael, wuod Baseya, wuod Malkija,\n41. wuod Ethni, wuod Zera, wuod Adaya,\n42. wuod Ethan, wuod Zima, wuod Shimei\n43. wuod Jahath, wuod Gershon, wuod Lawi;\n44. kendo koa kuom jotich kaachiel kodgi, joka Merari kochungʼ e bade koracham ne gin: Ethan wuod Kishi, wuod Abdi, wuod Maluk,\n45. wuod Hashabia, wuod Amazia, wuod Hilkia,\n46. wuod Amzi, wuod Bani, wuod Shemer,\n47. wuod Mali, wuod Mushi, wuod Merari, wuod Lawi.\n48. Jo-Lawi mamoko to ne omi tije mamoko duto e hema, e od Nyasaye.\n49. To Harun gi joge ema ne chiwo misango e kendo mar misango miwangʼo pep, kendo ne giwangʼo ubani e kendo mar ubani, kendo negitimo misango mipwodhogo richo jo-Israel. Negitiyo tije duto mag Kama Ler Moloyo, kaka Musa jatich Nyasaye nochiko.\n50. Magi e joka Harun: Harun nonywolo Eliazar, Eliazar nonywolo Finehas, Finehas nonywolo Abishua,\n51. Abishua nonywolo Buki, Buki nonywolo Uzi, Uzi nonywolo Zerahia,\n52. Zerahia nonywolo Merayoth, Merayoth nonywolo Amaria, Amaria nonywolo Ahitub,\n53. Ahitub nonywolo Zadok, to Zadok nonywolo Ahimaz.\n54. Magi e kuondegi mane gidakie kod gwenge mane omigi (tiende ni, mane omi joka Harun mane jo-dhood Kohath nikech pok mokwongo ne margi).\n55. Ne omigi Hebron ei Juda kaachiel gi kuonde kwath molwore.\n56. (To pewe kod mier molworo dala maduongʼ nomi Kaleb wuod Jefune.)\n57. Omiyo nyikwa Harun nomi Hebron (ma en dala mar pondo), kod Libna, Jatir, Eshtemoa,\n58. Hilen, Debir,\n59. Ashan, Juta kod Beth Shemesh to gi kuondegi mag kwath.\n60. Kuom oganda mag Benjamin to ne omi Gibeon, Geba, Alemeth kod Anathoth, kaachiel gi kuondegi mag kwath. Mier mane opog ne anywola Kohath ne gin apar gadek koriwore.\n61. Joka Kohath mamoko to nopog mier apar koa e nus dhout oganda Manase.\n62. Joka Gershon, kuom anywola ka anywola nopog mier apar gadek koa kuom oganda mar Isakar, Asher kod Naftali, kendo koa e nus mar dhout oganda Manase manodak Bashan.\n63. Joka Merari kuom anywola ka anywola to nopog mier apar gariyo koa kuom oganda Reuben, Gad kod Zebulun.\n64. Omiyo jo-Israel nomiyo jo-Lawi miechgi kod kuondegi mag kwath.\n65. Koa kuom oganda Juda, Simeon, kod Benjamin negipogogi mier mondik malogo.\n66. Dhood Kohath mamoko ne omi mier mag dak ei oganda Efraim.\n67. E piny got mar Efraim nomigi Shekem (ma en dala maduongʼ mar pondo) kod Gezer,\n68. Jokmeam, Beth Horon,\n69. Aijalon to gi Gath Rimon, kaachiel gi kuonde kweth.\n70. To koa kuom nus oganda Manase jo-Israel nochiwo Aner kod Biliam, kaachiel gi kuondegi mag kwath ne anywola dhout Kohath mane odongʼ.\n71. Jo-Gershon nonwangʼo magi: Koa kuom nus anywola mar joka Manase, neginwangʼo Golan man Bashan kod Ashtaroth bende, kaachiel gi kuondegi mag kwath;\n72. koa kuom oganda Isakar neginwangʼo Kedesh, Daberath,\n73. Ramoth kod Anem, kaachiel gi kuondegi mag kwath,\n74. koa kuom oganda Asher neginwangʼo Mashal, Abdon,\n75. Hukok kod Rehob, kaachiel gi kuondegi mag kwath;\n76. kendo kuom oganda jo-Naftali neginwangʼo Kedesh ei Galili, Hamon kod Kiriathaim, kaachiel gi kuondegi mag kwath.\n77. Jo-Merari (ma gin jo-Lawi modongʼ) nonwangʼo magi: Koa kuom oganda Zebulun neginwangʼo Jokneam, Karta, Rimono kod Tabor kaachiel gi kuondegi mag kwath;\n78. koa kuom oganda Reuben modak loka Jordan, yo wuok chiengʼ momanyore gi Jeriko neginwangʼo Bezer e piny thim mar Jazer,\n79. Kedemoth kod Mefath kaachiel gi kuondegi mag kwath;\n80. to koa kuom oganda Gad neginwangʼo Ramoth man Gilead, Mahanaim,\n81. Heshbon kod Jazer kaachiel gi kuondegi mag kwath.\n1. Kuom jatend wer. Ne Jeduthun. Mar Asaf. Zaburi. Ne aywak ni Nyasaye mondo okonya, kendo ne aywak ni Nyasaye mondo owinja.\n2. Kane an e chandruok, ne amanyo Ruoth Nyasaye; otieno duto ne arieyo bedena malo ma ok aol, kendo chunya nodagi hoch.\n3. Ne apari mine ahum, yaye Nyasaye, ne aol kendo chunya nonyosore. Sela\n10. Ok en gima owinjore mondo ngʼat mofuwo odagi e ber, to en gima rach machalo nadi ka misumba ema omi loch kuom yawuot ruoth!\n11. Ngʼat mariek iye ok wangʼ piyo; oyudo duongʼ kuom weyo wach ma ok odewo ketho.\n12. Gero mar ruoth chalo gi sibuor maruto, to ka omor kodi to ochalo gi tho manie wi lum.\nTich Joote 5:1-21\n1. Koro ngʼat moro miluongo ni Anania, kaachiel gi chiege Safira, bende noloko puothgi moro pesa.\n2. To Anania nodongʼ gi bath pesa moko lingʼ-lingʼ mondo okonyrego, ka chiege bende nongʼeyo wachno maber. Pesa modongʼ, to nokelo oketo e lwet joote.\n3. Eka Petro nowachone Anania niya, “Ere kaka iseweyone Satan thuolo e chunyi momiyo isewuondo Roho Maler, ka idongʼ gi bath pesa mane iyudo kuom puodho?\n4. Donge puodhono ne en mari kane pok iloke pesa? Kata kane iseloke pesa, donge ne inyalo konyori gi pesago kaka ihero? En angʼo manomiyo iparo mondo itim gima kamano? Nyasaye ema isewuondo, to ok dhano!”\n5. Kane Anania owinjo wachno, nogore piny motho. Ji duto mane owinjo gima notimoreno ne luoro omako.\n6. Eka yawuowi nobiro moboyo ringre gi law, mine gikawe kendo tere oko mi giike.\n7. Bangʼ seche adek, chiege bende nobiro kanyo, kokia gima nosetimore ne chwore.\n8. Petro nopenje niya, “Nyisa ane ka bende ma e nengo mane Anania oyudo kuom puodho manende oloko pesa?” Safira nodwoke niya, “Ee, mano e nengone.”\n9. To Petro nowachone niya, “Ere kaka ne unyalo winjoru mondo utem Roho mar Ruoth? Ne! Tiend joma ne oyiko chwori pod ni e dhoot, in bende gibiro tingʼi giteri oko.”\n10. Gikanyono Safira nogore piny e tiend Petro mi otho. Eka yawuowi nobiro modonjo, to kane giyude ka osetho, ne gitingʼe gitere oko mi giike e bath chwore.\n11. Luoro maduongʼ nomako kanisa, kod ji duto mane owinjo gik mane otimore.\n12. Joote notimo honni gi ranyisi mathoth e dier ji, to joma oyie kuom Kristo duto ne chokore gi chuny achiel e Agoch Solomon.\n13. Onge ngʼato angʼata mane nyalo hedhore mondo oriwre kodgi, kata obedo ni ji ne omiyogi luor malich kamano.\n14. To kata kamano, chwo gi mon mangʼeny nomedo yie kuom Ruoth, kendo mago manoyie nomedore e kwan joma noseyie kuom Kristo.\n15. Kuom mano, ji nokelo joma tuo mi giketogi e bath yore ka gipielogi e kitendini kod pere, mondo kata mana tipo mar Petro oum moko kuomgi kokalo butgi.\n16. Oganda mag ji mathoth moa e mier mokiewo gi Jerusalem bende nokelo jogi matuo gi joma jochiende sando, kendo jogo duto nochangi.\n17. Eka jadolo maduongʼ gi joge, mane gin jokanyo mar buch jo-Sadukai, nyiego nomako.\n18. Negimako joote mi giterogi e od twech.\n19. To kane ochopo otieno, malaika mar Ruoth noyawo dhoudi duto mag od twech mogologi oko.\n20. Malaikano nowachonegi niya, “Dhiuru uchungʼ ei hekalu mondo unyis ji weche duto kuom ngima manyien-ni.”\n21. Kane piny oyawore, negidonjo e hekalu mana kaka nonyisgi, mi gichako puonjo ji. To ka jadolo maduongʼ gi joge nochopo, negichoko jobuch Sanhedrin, ma en chokruok mar jodong Israel duto, mi gioro wach mondo ogol joote e od twech okel e nyimgi.


Benga Blues | Winyo\nBenga Blues Compact Disc\nShrinkwrapped Digipak with 12 page booklet with lyrics and song meanings.\nIncludes unlimited streaming of Benga Blues via the free Bandcamp app, plus high-quality download in MP3, FLAC and more.\nOdongo yawa Timbegimora Odongo yawa Asika weri Odongo yawa timbegimora Odongo yawa Asikaleki Pile pile asika leki Pile pile yawa imako wiya Pile pile asika manyi Pile pile yawa imako wiya Odongo yawa Timbergimara yawa Samatedo chai a wero i awero wendegi Sama adhi aora awero I awero wendegi Odongo yawa Kataminwa bendo oyie Odongo yawa Imako wiya Pile pile asika leki Pile pile yawa imako wiya Pile pile asika wiya Pile pile yawa imako wiya Hera mathaga ni to mane Hera mathaga ni yaye\nUpepo mkali sauti ya sema nipende leo nitakupenda pia Sauti ya vuma yanifuta machozi amua uone nitakupenda pia Kama kweli sitoshi tafuta uone twende nawe milima tutapenda pamoja Ndani ya roho yangu bado imeandikwa kwa dhahabu tafuta uone ntakupenda pia Nakupenda, nakutaka Nikupende leo, utanipenda pia Urembo wako na uzuri wako yanifanya vyema, niokowe baibe, niokowe baibe Sinahaja na wengine baibe nakutaka wewe, siogopi kamwe nakupenda mpenzi Upepo ya vuma yanifuta machozi, kama upepo yaja inilitee baraka Upepo yaa vuma upepo yanimaliza, kama kweli upepo mpenzi sikiza Naipasha sauti, sauti jangwani, kama kweli upo mpenzi sika Japo mvua itanyesha, inyeshe leo Nitakuviringa ndani ya mikono yangu Japo mvua itanyesha inyeshe leo, Itakuwa mapenzi yangu kwako\nNya jochula apenji ango mathagi, ango mathagi yawa Nya jochula apenji, nya jochula apenji iman- yango Nya jochula apenji ango midwaro ango midwaro yawa Nya jochula apenji, nya jochula apenji idwa- rango Jaber we a penji I hero bayo angomimanyo yawa Jaber we a penji, jaber we a penji imanyango Nya jochula apenji pesa mikelo gi ango matime odwa Pesa mikelogi, pesa mikelogi oa kanye Chunyi sandore, chunyi dwaro mwandu Chunyi sandore jaber we a konie Pile otieno awinji, ilekaango awinji ileko Nairobi, Jaber we akoni ngima midwaro oinga Jaber ero kona oyudo tich wadhi watie Nairobi Jaber we akoni ngima midwaro oinga Jaber ero kona oyudo ot, wadhi wadagie Dandora Jaber we a konie ngima midwaro oinga Nawinjo wach moro weche gi okona Naneno wach moro timbegi onyisa Bibedie buta wagerie odwa Bibedie gi nyithindwa wa bedie odwa\nMiaka mingi ya pita miaka hairudi tena Siku nazo zina pita Siku nazo za pita siku hazitarudi siku hazitarudi tena Twagombana Twabishana Nimengi tunaona Machozi yangu kwisha, mapenzi yetu tele, mbona hatuelewani Vitanisiku kila, mara twaona wengi, mara hatuoni jicho Ona leo twabishana, usiku hatuta lala Tena kesho twabishana, mchana hatusemi neno Vita za kila siku, vita za kila mara Mbona hatuelewani, vita za towa jasho Wanichosha moyo , nimechoshwa vita Vita za towa jasho baibe, mbona hatuelewani Mbona hatusemi kitu, raha za leta shida, shida za lete raha. Mengi tume yaona, sasa hatusemi yote, raha tumezoea. Mengi tumeyaona mengi tunayafanya, mbona twa vunja moyo ooh! Twagombana baby Twabishana baby Onatwakata moyo Yamenishinda sana, yamenishinda baby Onasielewi tena Yamenikata moyo Mbonahatuelewani\nMuthenya wakuhikania newa kinyire Ngoro na mwiri wakwa ni ndakenire muno Ndeciria Kimani nianjetereire kanitha-ini Ndaiguaga nie ta-ndi quini Kimani Nii worire na ngoro yakwa Kimani Nii wa njonorithirie Ngi-ingirio ngari-ini ngi twarithio kahora Kahora kahora nanii ngi horera Thii ng’ima ikirugama matu makihinguka kiroto giakwa gikiambiriria Ndora riu nikii ndeciriaga, Kimani oh Jenny Ndaregete kumenya niki ndwari ohikie Kimani oh Jenny Kimani ona okoro niworire ngwihoka wii mwega Kimani ona okoro neworire ngwihoka wii na mucii Kimani ona okoro neworire ngwihoka wii na ciana ngwihoka wii na mwana, ngwihoka niiwa hikirie uriawendaga, ngwihoka nii wahotire kwenda ringi\nGari Teri 06:59\nNyako apenji awinjo wendi iwero chieng osepotho awinjo wedni Nyako apenji jo dala miel ango yawa chieng osepotho dala e wateri Baby aora isekalo darling chieng wananere ayaye Nyakao apenji rombe odonjo dalaka chieng osepotho dala e wateri Baby aora isekalo darling chieng wananere Ngima olokore na dala olokore butho olokore Atieno iwewa yawa, bed ngama longo bed ngama orito dala, butho olokore Atieno iwewa yawa Mama weri baba paki yawa ngima olokore Atieno iwewa yawa bed ngama longo bed ngama orito dala, butho olokore Atieno iwewa yawa Nyako ikawi iromo thi ger dala chuo osechopo dwar ma romo chunyi Mondo idhi idag gi hera kode mondo ithi dagi gi kwe kode Gari ne wewa gari ne wewa Adhiambo Gari ne wewa gari newewa Atieno Kawanenie kode to wanenie gi mor Gari teri Adhiambo gari teri Gari teri Atieno gari teri Ngima mani dwaro Atieno Ngima mane idwaro Atieno Ngano ne dwari ngano ne dwari Atieno ngano no heri ngano no heri Atieno ka wanenie kode to wanenie gi mor*2 Jogo ne dwari jogo ne dwari Atieno Gogo ne dwari jogo ne manyi Atieno kawa nenie kode to wanenie gi mor*2 jakanyanam chunye ler chnye longo jomarito\nYaona Yoo 06:11\nAchako wendi, wendi mora, yie i winjie we- chega yie I bedie buta ka, kiwinja ana nyisi yie I yaona yoo yie I yaona yoo. Aneno timbegi, timbegi ber na yie I winjie wechega yie ibedie buta ka, kiwinja ananyisi yie I yawna yoo yie I yaona yoo. Gigomitimo to mora, inemiyaona yoo Yie I yaona yoo Yie iyaona yoo inengama winjo kamora Yie I yaona yoo inengama winjo ka berna Yie I yaona yoo Aneno wach moro tobende a kwothni Jaber imora, jabber imora ka wero Mor nega kaparo ndalo mane wabedo piny, kawa wero wendi ka wa buonjo kodi Aneno dalau, jogi paki, yie I winjie wechega, yie I bedie buta ka, ki winja ananyisi, yie I yaona yoo yie I yaona yoo Mornega kaparo ndalo mane wabedo piny Mornega kaparo ndalo mane waserore Mornega kaparo ndalo mane waponde mutho Jaber imora Mornega kaparo ndalo mane wabuojo kodi Mornega kaparo ndalo mane waponde mudho Mornega kaparo ndalo mane waherore Jaber imora, Jaber iberna Hera ni ema mora Osiepna herani ema ero Janyao hera ni ema konya Oberana\nWeche koro awinjo, wach koro awinjo oa pacho Chieng mane warito chieng rieny twoyo chiemo Koth mane warito koth ochung polo neno, nyoremo Betty koro aduogo, Betty koro aayo kapango kanawinjo, pong olingedala, mineringo chiro, nyithindo kwecho. Betty gonasime, Betty koro wuoyo kawacho, piny otwo timo buru, mine chiro olal e gweng, chieng rieny aora otwo, tong ni dibed naonge to ditimango jabber yawa Betty kech odonje dala ji yuak malit yawa Kinde mane wapuro wayoro tho gokinyi, nyoremo Ndalo mane wapuro wapuro a lot kawangweto, nyoremo Kinde mane walao onger cham ochiek chiemo ne ngeny nyoremo. Rao olal aora, gwen ringe edala Jokwoge mayo ji endara Betty kech obiro, nyithindwa neno Mama na mama eh aweri Baba na baba eh aweri Sango dala, sango dala, sango e a weri\nMoyo wangu wa dunda Njoo nikuone Macho yangu ya ziba Njoo nikuone Maisha ya jenga ukuta, giza nyingi yaniingia Kama farasi ninge kimbia nikuone Maisha ya jenga ukuta woga wingi waniingia Njoo ma, njoo nikuone Sisi, sisi twapendana Sifazetu zafilisika mama Marafiki wanatucheka mama Kama kweli wanipenda mbona basi sina raha Haina haja tuoane kama wewe huna raha Usiwe mbali nisife moyo Kama kweli wanipenda mbona basi sina raha Haina haja tuoane kama wewe huna raha Oh nibebe, nibebe moyo Oh nione, nione moyo\nWololo rere wanatim nade butho ero rumo butho ero rumo Wololo rere wanantim angowa butho ero rumo butho ero rumo Wololo rere wana lu kanye mudho ero odino mudho ero odino Wololo rere wana ted ango wa yamo ero kutho yamo kutho buru Jogo otingo pesa Jogo otingo mwandu Jogo otingo rombe Jogo otingo bando Kel uru mwandu piny opogore Piny otimo liel yawa Kel uru pesa min odhiambo kwayo Min odhiambo kwayo Dala manyiche ogerore tinde opogore Tinde opogore na Nythindo manyiche somo tinde potho Tinde potho na Oh mama Min Odhiambo wenda weri Dala manyiche ogerore Nyithindo manyiche somo Kel uru mwandu Kel uru pesa\nNee owede laore kagitingo beti e pacho Nee nyimine yanyore ka gi gonye leso e pacho Nee owede siemore samipimo puotho e pacho Nee owede laore samiloso weche e pacho Otieno kagibedo piny tinde gi kuodho jii yawa gi ich lit Otieno ka gitedo chiemo tinde gi riembo jii yawa gi loko jowuoro Nee owede laore kagitingo beti e pacho Nee nyimine yanyore ka gi gonye leso e pacho Nee Owede siemore samipimo puotho e pacho Winji, wia bara ka paro Nee chunya goya kaparo Winji wia bara ka paro Nee tienda potho ka wacho Gigi koro rumo Nee (Gikalo) Nee jo nyiego (kalo) Nee (Gikalo) Nee jo sigu (Kalo) Nee (Gikalo) Nee jo wuoro (kalo) Nee (gi pondo) Nee Jo wuoro (pondo) Mane wadak kodu ne wangeyo wan owede Mane wadak kodu ne wariwo nyaka lewni Mane wadak kodu ne wariowo nyaka mesa Omama (gikalo) riti mama (kalo) Aweri (gikalo) wechgi (kalo) Aneno (gikalo) chiegni mama (kalo) Wawero (gipondo) chiegni (pondo) mama\nSingo ohinga weri wuon osimbo wendi yuak Singo ohinga weri wuon polo wendi yuak Jatelo okumba aweri wuon loch be iwinja Janeko manya kaparo paro biro nega Ondiegi lawa kaparo paro biro nega Joricho luora kaneno paro biro nega Singo ohinga aweri wuon telo wendi yuak Okumba aneno I waro jo richo Wasigu wasigu omoke thot Okumba kata bed ni iyalo jonekni Janeko ochung e tho rangach Paro nega kaparo jogi biro manya Okumba awrei kawero jogi biro manya Okumba aweri kawero richo luora Okumba aweri kawero joneko lawa Singo ohinga aweri Ohinga wendi tama Singo ohinga weri Ohinga wanga lal kaparo Orita ndalo duto tee, Haleluya Otieno nyaka okinyi, Haleluya Jayalo nendo okalo ka kawacho gach polo biro Gari tingo jomaler kende gari tingo jomatimo ber, gari tingo jomo hero hera, gari tingo jo maler kende Jayalo kendo okalo ka kawacho gach mach biro Joricho koro ringo ka yuak, jo sunga koro ringo kayuak osiepe maricho kwayo nguono Ruotha biro ariti oh jaler Anaeno taya liel ariti oh jaler Aringo a biro ariti oh jaler\nNam Chumbi 03:20\nChieng moro wadhi Kisumu chieng moro wadhi Kisumu, ngatni obedo butwa Dala maler dala malerni yawa, ango motimore yawa Chieng moro wa kalo loka chieng moro wa kalo loka, ngatni okalo butwa ngatni okalo butwa Dala maler dala malerni yawa, ango motimore yawa Yamo kiragi yamo kiragi yamo mahuyahuya Dhok be wasembo dhok be wasembo watere e kul e mutho Dhok be wasembo dhok be wasembo winji tia wachie sigana Une mu pando yoo, une mu lalo yoo, Yamo kiragi be une tiende eh Rao rao rabet tinde gi ndalogi jii tho Yawa nam biro nam muomo yoo Nam kelo tuo, nam kelo tuo Nam thego mine, nam thego nyimine Nam kelo thao, thao thego chuo Nam chumbi iyoro jii Yawa nam biro nam muomo yoo Nam kelo rech, rech kelo thao Nam tugo mine, mine tugo thao Yawa nam biro nam mwuomo udi Nam kelo thao, thao kelo tho nam kelo tuo, tuo kelo tho Yawa nam biro nam kalo yoo Nam kao mine, mine weyo nyithindo Nam kao baba, baba weyo nyithindo Nam kao nyiri, nyiri weyo sikul Milee oh milee Nam kao jii nam muko udi Nam tieko oganda, oganda thii nono Milee oh milee milee oh milee\nThis is a Ketebul Music release, supported by Abubilla Music in the UK.\nAll sales through this site go through Abubilla Music in the UK, European sales are subject to VAT as a result. VAT will be added at the checkout stage.\nreleased September 6, 2012\nAll songs written and performed by Winyo\nKeyboards & programming Jesse Bukindu, Moses Njoroge (2,4,10,12), Eddie Grey(9)\nAdditional keyboards & programming Moses Njoroge(9)\nBass Sadi Kinyunda (1-8, 10-12), Etienne ‘Bishop’ Mangala(9)\nAcoustic guitar Winyo(1-8,10-12), Eddie Grey(9)\nElectric guitar Ibrahim Tamfum\nSaxophone Edward Parseen(8,11,12)\nDrums Kenny Nyaga(2,3,6-8)\nPercussions Wakake Otieno(2,4)\nAdditional percussions Moses Njoroge(4)\nRecorded, engineered and mixed by Jesse Bukindu at Ketebul Music Studios\nMastered by Dan Fitzgerald at SoundSound Studios, Cork City, Ireland\nSong synopsis John Sibi-Okumu\nBooklet Photos Julia McKay\nCover Photos & Design Steve ‘64’ Kivutia\nExecutive Producer Tabu Osusa\nAt The GoDown Arts Center\n12 Dunga Road\nafrica african benga kenya ketebul luo winyo world benga kiswahili Nairobi\nWinyo Nairobi, Kenya\nIf you like Winyo, you may also like:\nNairobi Calling! Selected Recordings 1976 1996\nA collection of long out-of-print funk and soul by artists from Tanzania, Democratic Republic of Congo and western Kenya. Bandcamp New & Notable Sep 24, 2018\nMUKARARA NAKE [A1]\nby JOSEPH KAMARU\nby Makadem & Behr\nfeatured on Bandcamp Radio May 23, 2017\nKibera Esbera (Kenya)\nby The West Bridge Band\nAn immersive collagework of wavy synths and hallucinatory vocals, with nods toward the frenetic rhythms of Afrobeat. Bandcamp New & Notable Jul 8, 2019\nSiti of Unguja (Romance Revolution On Zanzibar)\nby Siti Muharam\nThe artist preserves a Zanzibari musical style seldom heard outside of the country. Bandcamp Album of the Day Apr 15, 2020\nOn “At the Studio,” Zimbabwe’s Zonke Family Introduce Mapete Mbira to the World\nIn the Songs of Lady Donli, Decades of Nigerian Music Collide\nONIPA Fuses Pan-African Influences on “We No Be Machine”


1 Jo-Korintho 12 | Muma e Intanet | New World Translation (1984)\n1 Jo-Korintho 12:1-31\nMich ma roho chiwo (1-11)\nRingruok achiel, fuonni mang’eny (12-31)\n12 Koro owetena, kuom wach mich ma roho chiwo, ok daher ni mondo ubed kukia. 2 Ung’eyo ni kane un jo ogendni,* ne iwuondou mondo ulam sanamu ma ok nyal wuoyo, ka uluwogi kamoro amora ma ne giterue. 3 Koro daher ni ung’e ni onge ng’ato ma ka wuoyo kokalo kuom roho mar Nyasaye, onyalo wacho kama: “Okuong’ Yesu!” kendo onge ng’at ma nyalo wacho niya: “Yesu en Ruodhwa!” mak mana kokalo kuom roho maler. 4 Koro nitie mich mopogore opogore, to roho en achiel; 5 kendo nitie migepe mopogore opogore mag konyo ji, to e ma Ruodhwa pod en achiel; 6 kendo nitie tije mopogore opogore, to Nyasaye achiel e ma pod timogi giduto ei ng’ato ka ng’ato. 7 To roho nenore kuom ng’ato ka ng’ato mondo ber obedie. 8 Nikech ng’ato achiel imiyo weche mag rieko kokalo kuom roho, to machielo imiyo weche mag ng’eyo kokalo kuom roho achielno, 9 kendo ng’at machielo imiyo yie kokalo kuom roho achielno, to machielo imiyo mich mag chango ji kokalo kuom roho achielno, 10 to pod ng’at machielo imiyo teko mar timo tije madongo, kendo machielo mar koro wach, to machielo fwenyo weche moa kuom much Nyasaye, to machielo dhum gi dhok mopogore opogore, kendo machielo loko tiend dhok mopogore opogore. 11 To tijego duto itimo kokalo mana kuom roho achielno, kopogo ne ng’ato ka ng’ato mana kaka odwaro. 12 Nimar mana kaka ringruok en achiel to en gi fuonni mang’eny, kendo kata obedo ni fuonni duto mag ringruogno ng’eny, gin ringruok achiel, kamano bende e kaka Kristo en. 13 Nikech kokalo kuom roho achiel, waduto ne obatiswa mi wabedo ringruok achiel, bed ni wan Jo-Yahudi kata Jo-Grik, bed ni wan wasumbni kata wan thuolo, kendo waduto ne wayudo roho achielno. 14 Nimar kuom adier, ringruok ok bed mana gi fuoni achiel, to ging’eny. 15 Ka dipo ni tielo nyalo wacho ni, “Nikech ok an lwedo, ok an fuoni mar ringruok,” mano ok mone bedo fuoni mar ringruok. 16 To ka dipo ni it nyalo wacho ni, “Nikech ok an wang’, ok an fuoni mar ringruok,” mano ok mone bedo fuoni mar ringruok. 17 Ka dine bed ni ringruok duto en wang’, kare nyalo mar winjo dine obedo kanye? To ka dine bed ni ringruok duto en mar winjo, kare nyalo mar ng’uecho dine obedo kanye? 18 Kata kamano, Nyasaye oseketo moro ka moro kuom fuonni mag ringruok mana kaka nohero. 19 Ka dine bed ni giduto gin fuoni achiel, ringruok dobedo kanye? 20 To koro kata obedo ni gin fuonni mang’eny, pod gin ringruok achiel. 21 Wang’ ok diwach ne lwedo ni, “Aonge kodi gi tich,” kata wich bende ok nyal wacho ne tielo ni, “Aonge kodi gi tich.” 22 To mopogore gi mano, fuonni mag ringruok ma nenore ni nyap, gin ma dwarore, 23 kendo fuonni mag ringruok ma waparo ni ok nigi duong’ ahinya, wamiyogi duong’ moloyo, kendo fuonni ma nenore ni ok long’o ahinya, imiyogi luor moloyo, 24 fuonni ma nenore ni long’o, ok gichando gimoro. Kata kamano, Nyasaye oseloso ringruok kamano, komiyo fuoni ma nenore ni orem oyud duong’ moloyo, 25 mondo kik bedie pogruok e ringruok, to fuonnine onego odewre moro gi nyawadgi. 26 Ka fuoni achiel winjo lit, mamokogo duto winjo lit kanyachiel kode; bende ka fuoni achiel imiyo duong’, mamokogo duto yudo mor kanyachiel kode. 27 Koro un ringruok mar Kristo, kendo ng’ato ka ng’ato kuomu en fuoni mar ringruogno. 28 Kendo Nyasaye osemiyo jomoko migepe ei kanyakla: mokwongo, joote; mar ariyo, jonabi; mar adek, jopuonj; eka tije madongo; kae to mich mag chango ji; kod timo tije ma konyo ji; kod nyalo mag tayo weche; kod dhum gi dhok mopogore opogore. 29 Ok ni ji duto gin joote, koso? Ok ni ji duto gin jonabi, koso? Ok ni ji duto gin jopuonj, koso? Bende, ok ni ji duto timo tije madongo, koso? 30 Ok ni ji duto nigi mich mag chango ji, koso? Ok ni ji duto dhum gi dhok mopogore opogore, koso? Ok ni ji duto loko dhok, koso? 31 To sikuru kutimo matek mondo uyud mich madongo moloyo. Koro abiro nyisou yo maberie moloyo duto.\n^ Tiende ni, joma ok ni e yie.\n1 Jo-Korintho 12


Jo-Galatia 4 | Muma e Intanet | New World Translation (1984)\nKoro ok un wasumbni, to un nyithind Nyasaye (1-7)\nKaka Paulo dewo Jo-Galatia (8-20)\nHagar kod Sara: singruoge ariyo (21-31)\nJerusalem ma malo ni thuolo, en minwa (26)\n4 Koro gima awacho en ni sama jal ma biro yudo mwandu wuon-gi kaka pok pod en nyathi matin, ochal gi misumba kata obedo ni en e wuon gik moko duto, 2 to obedo e bwo rit mar joma taye kod joma ochung’ ne mwandu mag wuon-gi, nyaka chop kinde ma wuon-gi noseyangone motelo. 3 Kamano bende, kane wan nyithindo, wan bende ne wan wasumbni mag gik ma chiko yore kod paro mag pinyni. 4 Kata kamano, ka kinde ma noket nochopo chuth, Nyasaye nooro Wuode, ma dhako nonyuolo kendo nobedo e bwo chik, 5 mondo eka ogony joma ni e bwo chik kong’iewogi, mondo mi wan bende oketwa wabed nyithind Nyasaye. 6 Koro nikech un nyithind Nyasaye, oseoro roho mar Wuode ei chunywa kendo rohono kok niya: “Aba,* Wuonwa!” 7 Omiyo, koro ok in misumba, to in nyathi Nyasaye, to ka in nyathine, Nyasaye miyo ibedo bende ng’at mabiro yudo pok mare. 8 Kata kamano, e kinde ma ok nung’eyo Nyasaye, ne un wasumbni mag gik ma kuom adier ok gin nyiseche. 9 To koro nikech useng’eyo Nyasaye, kata inyalo wach ni, Nyasaye oseng’eyou, obet nade ni udok e gik ma nyap kendo manono ma gin gik ma chiko yore kod paro mag pinyni, ka udwaro tiyonegi kaka wasumbni kendo? 10 Uketo chunyu ahinya e rito odiechienge moyiedh, gi dweye, gi ndalo, kod higni. 11 Aluor ni dipo ka tich matek ma asetimo nikech un obedo kayiem. 12 Owetena, ahombou ni ubed kaka an, nimar an bende ne achal kaka un. Onge ketho ma ne utimona. 13 To ung’eyo ni tuo moro mar ringruok e ma ne omiya thuolo mokwongo mar yalonu wach maber. 14 To kata obedo ni tuonano ne okelonu chandruok, ne ok uchaya kata ne ok ujara; to ne urwaka kaka malaika mar Nyasaye, kaka Kristo Yesu. 15 Kare ere mor ma ne un-go chonno? Nimar an gadier ni ka da nyalore, dikoro usegolo wengeu mi uchomonagi. 16 Omiyo, dibed ni aselokora jasiku nikech awachonu adier? 17 Gitimo kinda ahinya ni mondo giloku, to ok nikech gin gi dwaro moro maber; gidwaro mana ketou mabor koda mondo ubed gi gombo mar luwogi. 18 Kata kamano, kinde duto en gima ber ka ng’ato luwore kodu gi kinda nikech odwaronu ber, ok mana e kinde ma antiere kodu to kinde duto. 19 Un nyithinda matindo, muoch kaya kendo nikech un nyaka chop ubed gi kido mar Kristo kuomu. 20 Daher ni mad ne abedie kodu gie sani, mondo awuo kodu e yo mopogore, nikech wachu omako dhoga. 21 Nyisauru ane, un mudwaro bedo e bwo chik, be uwinjo gima Chik wacho? 22 Kuom ranyisi, iwacho ei Ndiko ni, Ibrahim ne nigi yawuowi ariyo, moro nonyuolo gi jatichne ma nyako to machielo gi dhako man thuolo; 23 kata kamano, wuowi ma jatichne ma nyako nonyuolo, ne onyuol e yo mapile, to machielono dhako man thuolono e ma ne onyuolo kokalo kuom singo mar Nyasaye. 24 Wechegi inyalo tigo kaka ngero; nimar mon-go ochung’ ne singruoge ariyo, achiel en moa e Got Sinai to onyuolo nyithindo ma bedo e bwo tuech, kendo en Hagar. 25 Koro Hagar ochung’ ne Sinai, ma en got moro e piny Arabia, to ochal gi Jerusalem ma nitiere sani, nimar en e bwo tuech kanyachiel gi nyithinde. 26 To Jerusalem man malo ni thuolo, kendo en minwa. 27 Nimar ondik niya: “Bed moil in dhako ma migumba ma ok nyuol; ting’ dwondi malo gi ilo, in dhako ma muoch ok ka; nikech nyithind dhako mowe ng’eny ahinya moloyo mag dhako ma nigi chwore.” 28 Owetena, wan koro wan nyithind singo mana kaka Isaka ne en. 29 To mana kaka e kindeno, jal ma ne onyuol e yo mapile nochako sando jal ma ne onyuol kokalo kuom roho, to kamano bende e kaka timore gie sani. 30 Ndiko to wacho ang’o? Owacho niya: “Riemb jatich ma nyako kod wuode, nimar wuod jatich ma nyakono ok bi yudo pok ngang’ kanyachiel gi wuod dhako man thuolo.” 31 Omiyo, owetena, ok wan nyithind jatich ma nyako, to wan mag dhako man thuolo.\n^ En dho Aram (Suria) ma tiende en ni “A Wuora!”


Wuok 39 - Holy Bible [Luo Bible 2020] - (Wuok 39)\nNegiloso lep dolo momin gi law mayom marambulu gi maralik kod marakwaro ma itiyogo e kama ler mar lemo. Bende negiloso lewni mopwodhi ne Harun kaka Jehova Nyasaye nochiko Musa.\nNegiloso law mayom mar dolo miluongo ni efod gi dhahabu kod usi marambulu gi maralik kod marakwaro momin gi law mayom.\nNe githedho dhahabu marep-rep kendo ne gilire matindo tindo mondo olosgo law marambuluno gi maralik kod marakwaro kolose gi jatwengʼo molony.\nNegiloso okanda ariyo mag gok mitweyogo law efodno e kondene gi yo ka nyime kod yo kangʼeye.\nOkandane mochwe maber ne chalo kode kolose obedo gimoro achiel gi law mayom mar dolo miluongo ni efod bende nyaka lose gi dhahabu kod law momin mayom man-gi range marambulu gi maralik kod marakwaro kaka Jehova Nyasaye nochiko Musa.\nNe giketone kite mag oniks e yo michanogo dhahabu kendo negikedogi kaka ikedo kido ka gindiko nying yawuot Israel kuome.\nEka negitweyo kitego e lep akor mag law mayom mar dolo miluongo ni efod mondo gibed kaka kite mag rapar ne nyithind Israel kaka Jehova Nyasaye nochiko Musa.\nNe gitwangʼo law akor e yo ma jatwengʼo molony twengʼogo ka olose gi dhahabu kod usi marambulu, gi maralik kod marakwaro kod law mayom mar katana kendo momin maber ka law mayom mar dolo miluongo ni efod.\nNoromre duto ka borne gi lachne romo bat achiel kendo nobane nyadiriyo.\nEka negichano laini angʼwen mag kite ma nengogi tek kuom lawno. Laini mokwongo ne gichane kite kaka rubi, topaz gi beril;\ne laini mar ariyo ne ochanie kite kaka tarkus, gi safir kod emerald,\nto e laini mar adek ne gichane kite kaka jasinth, gi agat kod amethist\nkendo e laini mar angʼwen ne gichane kite kaka krisolit gi oniks kod jaspa. Kidigo duto negichano kaka thiwni mag dhahabu.\nKitego duto nondikie nying yawuot Israel apar gariyo, ka okedgi kaka kido ka moro ka moro ochungʼ ne nying dhout Israel apar gariyogo.\nBende negilosone law akor thiwni mokedi mag dhahabu maler machalo kaka tol.\nNe gilose kaka ichano dhahabu kod chumbe molworore ariyo mag dhahabu mi gitweyo chumbe molwororego e riak law mar law akor.\nNegitweyo thiwni ariyogo mag dhahabu e ratege mantie e riak law akor,\nkendo negitweyo lak thiwnigo komachielo e laini ariyo mochan kaka dhahabu ka gichomego e tond law akor kuom law mayom mar dolo miluongo ni efod gi yo ka nyime.\nNegiloso ratege ariyo mag dhahabu mi gichomogi e konde ariyo mamoko mag law akor gi yo ka iye e riake kama otwangʼ-go law mayom mar dolo miluongo ni efod.\nEka negiloso ratege ariyo mag dhahabu mi gichomogi e riak tonde ariyo mag gok yo ka nyime mar law mayom mar dolo miluongo ni efod machiegni gi kama oriwego but nungone.\nNegitweyo ratege mag law akorno kuom ratege mag law dolo miluongoni efod gi tol e yo nungone mondo law kik gonyre kuom law efod kaka Jehova Nyasaye nochiko Musa.\nNegiloso kandho marambulu mirwakogo law dolo mar efod, ma en tij jatwengʼo molony,\nka en gi otuchi e diere kaka ngʼut law kendo notwangʼ ngʼuteno gi pien mondo kik oyiechi.\nNegiloso gik mongʼinore kaka olemo molos gi usi marambulu gi maralik, law momin mayom e riak lawno.\nBende negiloso gara kaka okode mag dhahabu maler mi gilierogi e riak aroyano ka gikikore gi gik mongʼinore kolemo.\nGarago gi gik mongʼinore kolemogo nokikore e riak lawno alwora mondo orwake kitimo tich dolo kaka Jehova Nyasaye nochiko Musa.\nTo negilosone Harun kod yawuote kandho mar law mayom mar katana, ma en tij jatwengʼo molony,\nkendo ne gilosonegi kilemba motwangʼ gi law mayom mar katana gi ogute kaachiel gi sirwaru maiye,\nkod okanda mayom mitweyo marambulu gi maralik kod marakwaro kaka Jehova Nyasaye nochiko Musa.\nNegiloso gima opadore ka san gi dhahabu maler mondo obed osimbo maler mi gindiko kuome ni: Kama owal ne Jehova Nyasaye.\nEka ne gitweye gi tol marambulu e kilemba kaka Jehova Nyasaye nochiko Musa.\nKoro tich duto mar Hemb Romo norumo. Jo-Israel notimo gik moko duto mana kaka Jehova Nyasaye nochiko Musa.\nEka negikelo hemb romono ir Musa: Ne en hema kod gigene duto gi ramakine gi sirnine gi bepene miriwo kod sirni gi rachungigi;\nkod raum mag pien rombo molok makwar gi raum mar piende monyongʼ mayom mag le mag nembe kod pasia migengʼego;\nkod Sandug Muma gi ludhene gi raum mar kar pwodhruok;\ngi mesa kod gigene duto mag tich kod makati miketo e nyim Jehova Nyasaye;\ngi rachungi mar taya molos gi dhahabu maler gi gigene duto kaka techene gi mo milielgo;\ngi kendo mar misango mochwe gi dhahabu, gi mor pwodhruok, gi ubani mangʼwe ngʼar gi pasia molier e dhood hema;\nkod kendo mar misango molos gi mula kaachiel gi singʼengene man kod ludhene, gi gik moko duto mitiyogo e kendono; gi karaya molos gi mula, kod rachungine;\nkod pasia mag laru, gi sirnine kod rachungigi, kod pasia moumo kar donjo mar laru; loye mag laru gi tonde motwegigo, gi gik moko duto mar kar lemo ma en Hemb Romo;\ngi lewni mochwe mag tij dolo mitiyogo e kama ler mar lemo ma gin lewni mag Harun jadolo kod lep yawuote ka gitiyogo kaka jodolo.\nJo-Israel nosetimo tije duto mana kaka Jehova Nyasaye nochiko Musa.\nMusa ne onono tijno mi oneno ni negisetimo mana kaka Jehova Nyasaye nochiko. Omiyo Musa nogwedhogi.